Bukedde Online - Weyune enkola ya kontulakiti ofunemu mu bulimi\nBatendese abavuzi ba tulakita ezirima 560...\nAdded 20th January 2020\nOKUKOLA kontulakiti n’omuguzi y’emu ku ngeri omulimi n’omulunzi mw’asobola okuyita okufuna akatale k’ebintu bye ne weewala okufiirwa n’okufootolwa abaguzi mu kaseera k’amakungula.\nOmulimi ng’asunzula ennyaanya.\nFrancis Ssekate 24, omulimi wa wootameroni e Namayamba mu ggombolola y’e Makulubita mu Luweero y’omu ku balimi abali mu nkola eno era ng’agamba nti emuyambye okufuna mu bulimi bw’alimu kuba agenda okutuuka ku makungula ng’akatale kamulindiridde.\n“Ekisinga obulungi ku nkola eno, obeera mukakafu nti akatale k’ebyamaguzi byo weekali nga ky’olina okukola kwe kugoberera obukwakkulizo obukuweebwa abaguzi naddala obw’omutindo kuba kikulu”, Ssekate bw’agamba.\nOmulimi ng’ava okuyunja amatooke.\nBwe nnava mu ssomero ku myaka nga 18, natandikawo kkampuni ekola emmere y’enkoko okuva mu musaayi gwe naggyanga ku Kaleerwe kyokka nga temuli magoba ne nsalawo okuyingira obulimi bwe nakula nga ndabako ate nga ssente z’okulima zijja omulundi gumu n’obaako ky’okola eky’omugaso.\nAgamba nti, awezezza emyaka etaano ng’alima wootameroni ebika eby’enjawulo kuba zanguwa okukula ng’alima za myezi ebiri n’ekitundu ng’atandika okukungula ate nga teriiko mirimu mingi ng’ebirime ebirala.\nMatovu ng’ali n’omulimi wa Ccukamba.\nSsekate agamba, Watameroni alina ebika ebisoba mu 1,000 wadde ng’abamu bamanyi za bibomboola ne kiragala omukwafu wabula mu bino, mulimu ebika era buli lukya waliwo ebifulumizibwa. Enzirugavu nnima Black king ate ez’ebikuubo nnima JY ne Sina kuba zino zikulira mu myezi ebiri n’ekitundu wadde ng’eriyo endala ez’emyezi egisingawo.\n“Bw’embeera nsimba ndeka amabanga ga ffuuti 4x4 ne nfuna ebikolo 1200 nga buli kinnya nteekamu ebikolo bibiri. Omukebe gw’ensigo gugula 300,000/- ebika byonna by’ensimba era nga gusobola okusimba yiika”, bw’agamba.\nAyongerako nti wootameroni teyeetaaga mazzi mangi wadde enkuba kuba kigiremesa okugejja, n’okukula obulungi era ssinga enkuba ekikwata nga waakasimba ensigo mu ttaka tezimera so nga n’eddagala zeetaaga ttono.\nZisinga kutawaanyizibwa kalalankoma azirya ne zivunda. Ono amutega n’eddagala erissibwa mu bucupa (Fry traps), n’ekigenge nga kino kikuba ebikoola n’ebibala byennyini. Wano obeera olina okuzifuuyira kuba eddagala gyeriri mu maduuka wadde lya buseere.\nSsekate ng’alabirira ssamya Meroni ze.\nSsekate agamba nti, “akatale kansumbuwako ng’atandika okulima. Natandika okunoonya akatale era bwe nawulira aba Kulima Bugagga, ne nkwatagana nabo ne bampa kontulakiti era okuva awo hhenda okusimba nga mmanyi wehhenda okuzitunda”.\nBano nga tebannaba kukuwa kontulakiti musooka okutuula ne bakulaga bye bakwetaagamu okusinziira ku katale kaabwe kuba bo balina akatale kuno n’ebweru w’eggwanga.\nWano olina okukuuma omutindo kuba wootameroni erina okuba ng’ewooma ate nga mmyufu era ng’esibye bulungi. “Tussaako ekijimusa kya NPK ne CAN naddala ku kuwooma, eddagala eriyambako okuwooma n’okumyuka nga Mancozeb”, Ssekate bw’agamba.\nAgamba nti, tewali bbeeyi ya ssalirwa wabula bakuwa bbeeyi esembayo gamba mu kiseera ky’ekidibo tebakka wansi wa 2,000/- ennene ate nga waliwo lwe tulinnya ne batuwa ne 10,000/- mu wootameroni emu. Noolwekyo olina okukola ekintu nga kirungi ne bakuwa ssente ezeegasa naye nabo bagendera ku bbeeyi y’akatale.\nAyongerako nti, ssente z’oyinza okufuna mu yiika ya wootameroni kisinziira ku ngeri gy’olabiriddemu ennimiro yo ate n’embeera y’obudde kuba ssinga enkuba etonnya nga bw’ebadde, togenda kufunamu so nga ssinga obeera n’obusobozi obufukirira ne bwe kibeera kitono kitya ku musana, osobola okulya ssente kuba zigejja ate nga mpoomu.\n“Tewali ssente za ssalira z’osobola kugamba nti ze ziva mu yiika kuba kisinziira ku bbeeyi eri mu katale, engeri gy’olabiridde ennimiro yo n’ebirala. Waliwo we nafuna obukadde 10 mu yiika ate bwe nazzaawo n’afunamu 7”, bw’agamba.\nYagambye nti, kontulakiti eno emuyambye okufuna mu bulimi era naye aliko bavubuka banne baagenze akwatako ne balima okulaba nga basobola okusigala ng’abawa kkampuni ebibala.\nSsekate agamba nti, alina okusoomoozebwa kw’abakozi kuba abavubuka tebaagala kukola ate ng’abalala abajja okuyigirizibwa batwala abakazi b’obeera nabo.\nSsekate ayagala okulima ekisingawo wabula alina okusoomoozebwa kwa kapito okusobola okugaziya kuba gy’okoma okukola ekinene n’okufunamu.\nKONTULAKITI EKUKAKASA AKATALE\nMed Matovu dayirekita w‘ekibiina kya Kulima Bugagga, agamba nti, omulimi yenna ayagala okufuna kontulakiti yaabwe alina okubeera mmemba mu kibiina kya Kulima Bugagga ekisangibwa e Lubowa ku lw’e Ntebe.\n“Tulina akatale kuno n’ebweru mu Kenya, Sudan, amawange ga Buwalabu ne Bulaaya. Olw’okukakasa omutindo, twasalawo okutandikawo ekibiina era buli ayagala okufuna kontulakiti yaffe alina kwegatta ku kibiina kino”, Matovu bw’agamba.\nAnnyonnyola nti mu kontulakiti essibwako omukono gw’omulimi n’abakulira ekibiina mubaamu ebikkaanyizibwako nga wano omulimi alina okwekakasa ky’agenda okulima; ng’amanyi erinnya, ebbanga kwe kikulira, obungi bw’amakungula, obunene, obuwoomi, obulungi bw’okungulu n’ebirala.\nBano basasulwa okusinziira ku nzikiriziganya etuukiddwaako okutandika ku buli mwezi okutuukira ddala ku luvannyuma lw’omwaka.\nOmulimi yandibadde yeegatta ku nkola ya kontulakiti kuba kimuyamba obutafiirwa mu kiseera ky’amakungula kuba assaamu ssente nga wano ky’etaagisa okubeera omukakafu nti olina akatale mw’onatunda ebibala byo.\nMu ngeri y’emu, omulimi akakatibwako okwenyigira mu mirimu gyonna ku ffaamu ye abeera alina okukekkerezza ssente z’asaasaanya n’okumanya entambula ya ffaamu okukakasa omutindo.\n“Mu Kulima Bugagga tugula buli kireme ‘ebitamanyiddwa okugeza ‘Gunda’ nga kino tukijja Jinja wabula nga tusunsula mu bunene n’ebika. Okugeza amatooke tutwala bika binnansi okusingira ddala Musakala kuba ono abeera n’eminwe eminene ate ng’awangaala nga tannayonooneka naddala nga tumutwala mu Bulaaya”, Matovu bw’agamba.\nAkatale; ke kafuga obulimi n’obulunzi\nEkyama ky’obutunda kiri mu kubeera na mazzi mangi


Bukedde Online - Abajjanjaba Moze baddukidde wa Museveni\nAbajjanjaba Moze baddukidde wa Museveni\nBa Crime Preventers bakubiriziddwa okunnyikiza...\nSsentebe w’ekyalo aggaliddwa lwa mivuyo gya...\nAdded 27th January 2018\nABAJJANJABA b’omuyimbi wa Goodlyfe Moze Radio baddukidde mu State House okubayamba ku ssente z’eddwaaliro ezirinnya buli olukya.\nBryan White (wakati) ng’akwasa Chameleon ssente oluvannyuma eyaziwadde Jane Kasubo maama wa Moze (ku ddyo)\nKigambibwa nti omutendera ogusooka ogw’obujjanjabi gwandimalawo obukadde nga 75 ate nga zikyeyongera.\nEggulo embeera ya Moze yabadde etandise okulongooka era waliwo nti yandidda engulu kubanga bamuggye ku ‘Oxygen’ (soma okisigyeni) olw’obujjanjabi n’abasawo abakugu abagenda mu maaso okumukolako.\nOmuyimbi Catherine Kusasira ne Ssaabavvulu Balaam Barugahare be batuukiridde amaka g’Obwapulezidenti nga bayita mu Lucy Nakyobe ne Maj. Gen. Proscovia Nalweyiso be baategeezezza ku mbeera omuyimbi gy’alimu n’ebizibu ebyamutuukako ne basaba Pulezidenti Museveni abayambeko ku bujjanjabi kubanga ssente ezeetagibwa nnyingi ate Moze we yafunidde ebizibu nga talina ssente.\nKusaasira gwe twayogedde naye eggulo yategeezezza nti, Moze y’omu ku bayimbi abaayimba oluyimba lwa NRM ‘Tubonga Naawe’ ssaako okuyimba ku nkung'aana za Pulezidenti mu kiseera we yali anoonyeza obululu kale y’ensonga lwaki baddukidde ewa Pulezidenti amuyambe mu buzibu bw’alimu.\n“Okusaba kwaffe kwatuuse ewa Pulezidenti era singa leero (Lwakutano) terubadde lunaku lukulu ssente zibadde zivaayo leero naye olw’okuba Pulezidenti ali ku mikolo gy’amenunnula ate enkya (Lwamukaaga) wiikendi obuyambi tubusuubira okutandika ne Mmande.\nABAFERE BAYINGIDDE MU NTEEKATEEKA ENO\nEmma Mulondo omu ku bamaneja ba Goodlyfe agamba nti, waliwo abantu abatandise okufera abantu nga bayita ku mikutu gya yintaneeti nga balaga nga bwe baaweereddwa obuvunaanyizibwa okukuhhaanya ssente z’obujjanjabi.\nMulonda agamba nti, bano bafere tebalina kubawuliriza wabula omuntu alina obuyambi alina kubutwala ku ddwaaliro lya Case Hospital awali omulwadde abuwe abakola ku kumujjanjaba okuli maama we oba bamaneja b’ekibiina Emma Mulondo ne Chagga.\nMulondo yategeezezza nga bwe basobodde okusasula ssente obukadde 15 naye ssente nnyingi zikyetaagisa olw’obujjanjabi n’ebbanga omulwadde ly’asuubirwa okumala mu ddwaaliro.\nEKYABADDE KU DDWAALIRO\nOmugagga Bryan White ng’awerekerwako Jose Chameleon n’ebbiina ly’abantu okwabadde abayimbi n’aba bodaboda beeyise ku ddwaaliro lya Case Hospital ku Buganda Road nga baagala okulaba ku muyimbi waabwe Moze.\nBano baalemesezza abaserikale abaabadde babatangira okuyingira ne bakozesa kifuba okweyiwa munda kyokka mu kasenge mw’ali bakkirizzaayo abantu bataano okwabadde Bryan White eyawaddeyo ssente 25,000,000/- ate n’omusawo eyasooka okuyamba Moze n’amuwa ssente 5,000,000/- mu mpeke n’asuubiza okubongera endala.\nEnkambi ya Goodlyfe ezzeemu nnabe!\nAmabugo ga Moze amalala gazuuse gye gali


Tuukirira Katonda ng’Oyitira mu Kusaba - Omukutu Omutongole ogw’Abajulirwa ba Yakuwa ku Internet\nESSUULA EY’EKKUMI N’OMUSANVU\nTuukirira Katonda ng’Oyitira mu Kusaba\nKiki kye tuteekwa okukola Katonda okuwulira okusaba kwaffe?\nKatonda addamu atya okusaba kwaffe?\nENSI ntono nnyo bw’ogigeraageranya ku butonde bwonna. Mu butuufu, eri Yakuwa, “amawanga gali ng’ettondo eriri mu nsuwa.” (Zabbuli 115:15; Isaaya 40:15) Kyokka, Baibuli egamba: “Mukama aba kumpi abo bonna abamukaabi[ri]ra, bonna abamukaabi[ri]ra n’amazima. Anaatuukirizanga abo kye baagala abamutya; era naawuliranga okukaaba kwabwe.” (Zabbuli 145:18, 19) Ekyo kirowoozeko! Omutonzi w’ebintu byonna ali kumpi naffe era atuwulira bwe ‘tumukowoola mu mazima.’ Nga tulina enkizo ey’ekitalo okutuukirira Katonda nga tuyitira mu kusaba!\n2 Kyokka, bwe tuba twagala Yakuwa okuwulira okusaba kwaffe, tuteekwa okumusaba mu ngeri gy’ayagala. Okusobola okumusaba mu ngeri gy’ayagala tusaanidde okutegeera obulungi Baibuli ky’eyigiriza ku kusaba. Kikulu nnyo ffe okumanya Ebyawandiikibwa kye byogera ku nsonga eno, olw’okuba okusaba kutuyamba okunyweza enkolagana yaffe ne Yakuwa.\nLWAKI TUSAANIDDE OKUSABA YAKUWA?\n3 Ensonga emu enkulu lwaki tusaanidde okusaba Yakuwa eri nti ye kennyini atukubiriza okumusaba. Ekigambo kye kitukubiriza nti: “Temweraliikiriranga kigambo kyonna kyonna, naye mu kigambo kyonna mu kusabanga n’okwegayirira awamu n’okwebazanga bye mwagala bitegeezebwenga eri Katonda. N’emirembe gya Katonda, egisinga okutegeerwa kwonna, ginaabakuumanga emitima gyammwe n’ebirowoozo byammwe mu Kristo Yesu.” (Abaﬁripi 4:6, 7) Mazima ddala tetwandyagadde kusuula muguluka nteekateeka ennungi ennyo bw’etyo Omufuzi w’Obutonde Bwonna gy’atukoledde!\n‘Oyo eyakola eggulu n’ensi’ mwetegefu okuwulira okusaba kwaffe\n4 Ensonga endala lwaki tusaanidde okusaba Yakuwa obutayosa eri nti bwe tusaba tunyweza enkolagana yaffe naye. Ab’omukwano aba nnamaddala teboogeraganya mu kiseera ekyo kyokka ng’omu alina kye yeetaaga okuva eri munne. Wabula, buli omu aba afaayo okumanya ebikwata ku munne, era omukwano gwabwe gwongera okunywera nga buli omu abuulira munne ebimuli ku mutima. Mu mbeera ezimu, bwe kityo bwe kiri ku bikwata ku nkolagana yaffe ne Yakuwa Katonda. Akatabo kano kakuyambye okuyiga ebintu bingi Baibuli by’eyigiriza ku Yakuwa, engeri ze, n’ebigendererwa bye. Oyize nti muntu wa ddala. Ng’oyitira mu kusaba, osobola okutegeeza Kitaawo ow’omu ggulu ebikuli ku mutima. Bw’osaba, weeyongera okunyweza enkolagana yo ne Yakuwa.—Yakobo 4:8.\nBINTU KI BYE TUTEEKWA OKUTUUKIRIZA?\n5 Yakuwa awuliriza okusaba kwonna? Lowooza ku ekyo kye yagamba Abaisiraeri abeewaggula mu biseera bya Isaaya: “Bwe munaasabanga ebigambo ebingi, siiwulirenga: emikono gyammwe gijjudde omusaayi.” (Isaaya 1:15) N’olwekyo, ebintu ebimu bye tukola biyinza okuviirako Katonda obutawuliriza kusaba kwaffe. Katonda okusobola okuwuliriza okusaba kwaffe, tulina okutuukiriza by’atwetaagisa.\n6 Ekintu ekimu ekikulu ekyetaagisa kwe kuba n’okukkiriza. (Makko 11:24) Omutume Pawulo yawandiika: “Awataba kukkiriza tekiyinzika kusiimibwa, kubanga ajja eri Katonda kimugwanira okukkiriza nga Katonda waali, era nga ye mugabi w’empeera eri abo abamunoonya.” (Abaebbulaniya 11:6) Okubeera n’okukkiriza okwa nnamaddala si kwe kumanya obumanya nti Katonda gy’ali era nti awuliriza era n’addamu okusaba. Okukkiriza kulina okweyolekera mu bikolwa byaffe. Engeri gye tweyisaamu buli lunaku erina okwoleka nti tulina okukkiriza.—Yakobo 2:26.\n7 Yakuwa era ayagala abo abamutuukirira mu kusaba okubeera abawombeefu era abeesimbu. Ddala, tetusaanidde kwewombeeka nga twogera ne Yakuwa? Abantu bwe bafuna akakisa okwogerako ne kabaka oba n’omukulembeze omulala, boogera naye mu ngeri emuwa ekitiibwa nga bakimanyi nti ali mu kifo kya waggulu. Kati olwo, tetwandiwadde Yakuwa ekitiibwa eky’amaanyi n’okusingawo nga tumutuukirira mu kusaba? (Zabbuli 138:6) Mu butuufu, ye “Katonda Omuyinza w’ebintu byonna.” (Olubereberye 17:1) Bwe tuba tusaba Katonda, engeri gye tusabamu esaanidde okulaga nti tumanyi nti tuli ba wansi ku ye. Obuwombeefu ng’obwo bujja kutukubiriza okusaba okuva ku ntobo y’omutima gwaffe, nga twewala okuddiŋŋana ebigambo.—Matayo 6:7, 8.\n8 Ekintu ekirala Katonda ky’atwetaagisa okusobola okuwulira okusaba kwaffe, kwe kukolera ku bye tusaba. Yakuwa atusuubira okukolerera kye tusaba. Ng’ekyokulabirako, bwe tusaba nti ‘Otuwe emmere yaffe eya leero,’ tuba tulina okunyiikira okukola ennyo. (Matayo 6:11; 2 Abasessaloniika 3:10) Bwe tusaba obuyambi okuvvuunuka obunafu obumu, tulina okwewala embeera yonna eyinza okutuleetera okukemebwa. (Abakkolosaayi 3:5) Ng’oggyeko ebintu bino ebikulu bye tusaanidde okutuukiriza, waliwo ebibuuzo ebikwata ku kusaba bye twetaaga okuddibwamu.\nOKUDDAMU EBIBUUZO EBIMU EBIKWATA KU KUSABA\n9Tusaanidde kusaba ani? Yesu yayigiriza abagoberezi be okusaba nti “Kitaffe ali mu ggulu.” (Matayo 6:9) N’olwekyo, tuteekwa kusaba Yakuwa Katonda yekka. Kyokka, Yakuwa ayagala tutegeere ekifo ky’Omwana we eyazaalibwa omu yekka, Yesu Kristo. Nga bwe twayiga mu Ssuula 5, Yesu yatumibwa ku nsi aweeyo obulamu bwe ng’ekinunulo okusobola okutununula mu kibi n’okufa. (Yokaana 3:16; Abaruumi 5:12) Yalondebwa okuba Kabona Omukulu era Omulamuzi. (Yokaana 5:22; Abaebbulaniya 6:20) N’olwekyo, Ebyawandiikibwa bitukubiriza okusaba nga tuyitira mu Yesu. Ye kennyini yagamba: “Nze kkubo, n’amazima, n’obulamu: tewali ajja eri Kitange, wabula ng’ayita mu nze.” (Yokaana 14:6) N’olwekyo, okusaba kwaffe okusobola okuwulirwa, tuteekwa kusaba Yakuwa yekka nga tuyitira mu Mwana we.\n10Waliwo engeri yonna ey’enjawulo gye tulina okubaamu nga tusaba? Nedda. Yakuwa talina ngeri yonna ya njawulo gy’ayagala tubeeremu nga tusaba. Baibuli eraga nti tusobola okusaba nga tuli mu ngeri ez’enjawulo. Tusobola okusaba nga tutudde, nga tukutamizza ku mutwe, nga tufukamidde, oba nga tuyimiridde. (1 Ebyomumirembe 17:16; Nekkemiya 8:6; Danyeri 6:10; Makko 11:25) Ekikulu, si ye ngeri gye tubeeramu, wabula embeera y’omutima ennungi. Bwe tuba tukola emirimu gyaffe, oba nga twolekaganye n’embeera enzibu eba ezzeewo amangu, tuyinza okusaba mu kasirise wonna we tuba tuli. Yakuwa awuliriza okusaba ng’okwo wadde ng’ababa batuliraanye bayinza obutamanya nti tusaba.—Nekkemiya 2:1-6.\n11Biki bye tuyinza okuteeka mu kusaba kwaffe? Baibuli egamba bw’eti: “Bwe tusaba ekintu nga [Yakuwa] bw’ayagala, atuwulira.” (1 Yokaana 5:14) N’olwekyo, tuyinza okusaba ekintu kyonna ekituukagana n’ebyo Katonda by’ayagala. Yakuwa ayagala tumusabe ebintu ebitukwatako kinnoomu? Awatali kubuusabuusa ayagala! Bw’osaba Yakuwa oba ng’ayogera ne mukwano gwo ow’oku lusegere. Tusobola ‘okutegeeza Yakuwa ebituli ku mitima.’ (Zabbuli 62:8) Tusaanidde okumusaba atuwe obuyambi bw’omwoyo omutukuvu olw’okuba gutuyamba okukola ekituufu. (Lukka 11:13) Ate era tusobola okumusaba atuwe obulagirizi tusobole okusalawo mu ngeri ey’amagezi n’okufuna amaanyi tusobole okwaŋŋanga ebizibu. (Yakobo 1:5) Bwe twonoona, tusaanidde okumusaba atusonyiwe ebibi okusinziira ku ssaddaaka ya Kristo. (Abaefeso 1:3, 7) Kya lwatu, tetusaanidde kusaba ebyo byokka ebitukwatako. Tusaanidde n’okusabira abantu abalala—ab’omu maka gaffe awamu ne basinza bannaffe.—Ebikolwa 12:5; Abakkolosaayi 4:12.\nKatonda asobola okukuwuliriza buli lw’omusaba\n12 Ebintu ebikwata ku Yakuwa Katonda bye tusaanidde okukulembeza mu kusaba kwaffe. Tusaanidde okumutendereza n’okumwebaza olw’ebirungi byonna by’atukolera. (1 Ebyomumirembe 29:10-13) Yesu yatulekera essaala ey’okulabirako eri mu Matayo 6:9-13, era nga mwe yatuyigiririza okusaba nti, erinnya lya Katonda litukuzibwe. Ate era, yatugamba tusabe Obwakabaka bwa Katonda bujje era ne by’ayagala bikolebwe mu nsi nga bwe bikolebwa mu ggulu. Oluvannyuma lw’okwogera ku bintu ebyo ebikulu ebikwata ku Yakuwa, Yesu yazzaako ebyo ebitukwatako. Mu ngeri y’emu, bwe tukulembeza ebyo ebikwata ku Katonda mu kusaba kwaffe, tuba tulaga nti tetulowooza bikwata ku ffe byokka.\n13Okusaba kwaffe kusaanidde kuba kuwanvu kwenkana wa? Tewaliiwo kipimo kyonna Baibuli ky’etuteerawo ku buwanvu bw’okusaba kwaffe, ka tube nga tusaba ku lwaffe oba nga tukiikirira abalala. Okusaba kuyinza okuba okumpimpi gamba nga tugenda okulya, oba okuwanvu ddala nga tweyabiza Yakuwa. (1 Samwiri 1:12, 15) Kyokka, Yesu yanenya abantu abaali beetwala okuba abatuukirivu, nga basaba essaala empanvu olw’okweraga eri abalala. (Lukka 20:46, 47) Essaala ng’ezo tezisanyusa Yakuwa. Ekikulu kwe kusaba okuviira ddala ku ntobo y’omutima gwaffe. N’olwekyo, obuwanvu bw’okusaba kwaffe businziira ku ebyo bye tuba twetaaga era n’embeera gye tuba tulimu.\n14Tusaanidde kusaba emirundi emeka? Baibuli etukubiriza ‘obutakoowa kusabanga,’ ‘okunyiikiranga okusaba,’ era ‘n’okusabanga obutayosa.’ (Lukka 18:1; Abaruumi 12:12; 1 Abasessaloniika 5:17) Kya lwatu, ebigambo bino tebitegeeza nti buli kiseera tulina okuba nga tusaba Yakuwa. Wabula, Baibuli etukubiriza okusaba obutayosa nga tumwebaza olw’ebirungi by’atukolera, era nga tumusaba okutuwa obulagirizi, okutubudaabuda, n’okutuzzaamu amaanyi. Tetuli basanyufu nnyo okumanya nti Yakuwa talina kkomo lyonna ly’atuteerawo ku buwanvu bw’okusaba kwaffe oba ku mirundi gye tusaanidde okumusaba? Bwe tuba nga ddala tusiima enkizo y’okusaba, tujja kusaba Kitaffe ow’omu ggulu emirundi mingi.\n15Lwaki tusaanidde okugamba nti “Amiina” oluvannyuma lw’okusaba? Ekigambo “amiina” kitegeeza nti “mazima ddala,” oba nti “kibeere bwe kityo.” Mu Byawandiikibwa mulimu ebyokulabirako ebiraga nti kisaana okugamba nti “Amiina” ku buli nkomerero y’okusaba. (1 Ebyomumirembe 16:36; Zabbuli 41:13) Bwe tugamba nti “Amiina” ku nkomerero y’okusaba kwaffe tuba tulaga nti byonna bye tusabye tubisabye mu bwesimbu. Bwe tugamba nti “Amiina” mu kasirise oba mu ddoboozi eriwulikika ng’oyo abadde atukulembera mu kusaba amalirizza, tuba tulaga nti tukkiriziganya ne by’asabye.—1 Abakkolinso 14:16.\nENGERI KATONDA GY’ADDAMU OKUSABA KWAFFE\n16 Ddala Yakuwa addamu okusaba? Mazima ddala akuddamu! Tulina kwe tusinziira okuba abakakafu nti Oyo ‘Awulira okusaba’ addamu okusaba kw’obukadde n’obukadde bw’abantu abasaba mu bwesimbu. (Zabbuli 65:2) Yakuwa ayinza okuddamu okusaba kwaffe mu ngeri nnyingi.\n17 Yakuwa akozesa bamalayika be n’abaweereza be ab’oku nsi okuddamu okusaba kwaffe. (Abaebbulaniya 1:13, 14) Waliwo ebyokulabirako bingi eby’abantu abaasaba Katonda abayambe basobole okutegeera Baibuli, era mu bbanga ttono ne batuukirirwa omu ku baweereza ba Yakuwa. Ebyokulabirako ng’ebyo bikakasa nti bamalayika batuwa obulagirizi mu mulimu gw’okubuulira Obwakabaka. (Okubikkulirwa 14:6) Okusobola okuddamu essaala ze tusaba nga tuli mu bwetaavu, Yakuwa ayinza okukozesa Mukristaayo munnaffe okutuyamba.—Engero 12:25; Yakobo 2:16.\n18 Yakuwa Katonda era akozesa omwoyo gwe omutukuvu n’Ekigambo kye, Baibuli, okuddamu okusaba kw’abaweereza be. Bwe tumusaba okutuyamba okwaŋŋanga ebigezo, addamu okusaba kwaffe ng’atuwa obulagirizi n’amaanyi okuyitira mu mwoyo gwe omutukuvu. (2 Abakkolinso 4:7) Emirundi mingi, Yakuwa addamu okusaba kwaffe ng’ayitira mu Baibuli, mw’atuweera obuyambi okusobola okusalawo mu ngeri ey’amagezi. Tuyinza okufuna ebyawandiikibwa ebituyamba, nga tusoma Baibuli n’ebitabo eby’Ekikristaayo, gamba nga kino kyennyini. Okubuulirirwa kwe twetaaga tuyinza okukufuna okuva eri omukadde oba mu ebyo ebyogerwa mu nkuŋŋaana ez’Ekikristaayo.—Abaggalatiya 6:1.\nNg’addamu okusaba kwaffe, Yakuwa asobola okukozesa Mukristaayo munnaffe okutuyamba\n19 Yakuwa bw’alabika ng’aluddewo okuddamu okusaba kwaffe, kiba tekitegeeza nti alemeddwa bulemwa okukuddamu. Tusaanidde okukimanya nti Yakuwa addamu okusaba okusinziira ku bigendererwa bye ate era mu kiseera kye ekituufu. Amanyi bulungi ebyetaago byaffe okutusinga era n’engeri y’okubikolako. Emirundi mingi atuleka ne ‘tumusaba’ enfunda n’enfunda. (Lukka 11:5-10) Bwe tunyiikira okusaba kiba kiraga nti bye tusaba tubyetaagira ddala era nti tulina okukkiriza okwa nnamaddala. Ate era, Yakuwa ayinza okuddamu okusaba kwaffe mu ngeri gye tutayinza kutegeererawo mangu. Ng’ekyokulabirako, ayinza okuddamu okusaba kwaffe nga twolekaganye n’ekizibu ekimu, nga takiggyawo, wabula ng’atuwa amaanyi okusobola okukigumira.—Abaﬁripi 4:13.\n20 Nga tuli basanyufu nnyo okumanya nti Omutonzi w’obutonde bwonna ali kumpi n’abo bonna abamutuukirira mu kusaba! (Zabbuli 145:18) Ka tukozese bulungi enkizo eno ey’ekitalo ey’okusaba. Bwe tunaakola bwe tutyo, tujja kweyongera okunyweza enkolagana yaffe ne Yakuwa, Oyo Awulira okusaba.\nOkusaba Yakuwa obutayosa kituyamba okunyweza enkolagana yaffe naye. —Yakobo 4:8.\nKatonda okusobola okuwulira okusaba kwaffe, tusaanidde okuba abawombeefu, abeesimbu, era nga tulina okukkiriza.—Makko 11:24.\nTuteekwa kusaba Yakuwa yekka okuyitira mu Mwana we.—Matayo 6:9; Yokaana 14:6.\nYakuwa Oyo ‘Awulira okusaba,’ akozesa bamalayika be, abaweereza be ab’oku nsi, omwoyo gwe omutukuvu, n’Ekigambo kye okuddamu okusaba kwaffe.—Zabbuli 65:2.\n1, 2. Lwaki tusaanidde okutwala okusaba ng’enkizo ey’ekitalo, era lwaki kitwetaagisa okumanya Baibuli ky’eyigiriza ku kusaba?\n3. Ensonga emu enkulu lwaki tusaanidde okusaba Yakuwa y’eruwa?\n4. Mu ngeri ki okusaba Yakuwa obutayosa gye kinyweza enkolagana yaffe naye?\n5. Kiki ekiraga nti Yakuwa tawuliriza kusaba kwonna?\n6. Kintu ki ekikulu kye tulina okuba nakyo Katonda okusobola okuwulira okusaba kwaffe, era kiki ekiraga nti tukirina?\n7. (a) Lwaki tusaanidde okussaamu Yakuwa ekitiibwa nga tumutuukirira mu kusaba? (b) Bwe tuba tusaba Katonda, tusobola tutya okwoleka obuwombeefu n’obwesimbu?\n8. Tusobola tutya okukolera ku ekyo kye tusaba?\n9. Tusaanidde kusaba ani, era nga tuyitira mu ani?\n10. Lwaki tewaliiwo ngeri yonna ey’enjawulo gye tulina kubaamu nga tusaba?\n11. Bintu ki ebitukwatako bye tusaanidde okusaba?\n12. Tusobola tutya okukulembeza ebintu ebikwata ku Kitaffe ow’omu ggulu mu kusaba kwaffe?\n13. Ebyawandiikibwa byogera ki ku buwanvu bw’okusaba okukkirizibwa?\n14. Baibuli eba etegeeza ki bw’etukubiriza ‘okusabanga obutayosa,’ era kiki ekituzzaamu amaanyi ku bikwata ku nsonga eno?\n15. Lwaki tusaanidde okugamba nti “Amiina” nga tumaze okusaba oba ng’oyo abadde atukulembera mu kusaba amalirizza?\n16. Bukakafu ki bwe tulina ku bikwata ku kusaba?\n17. Lwaki kiyinza okugambibwa nti Katonda akozesa bamalayika be n’abaweereza be ab’oku nsi okuddamu okusaba kwaffe?\n18. Yakuwa akozesa atya omwoyo gwe omutukuvu n’Ekigambo kye okuddamu okusaba kw’abaweereza be?\n19. Kiki kye tusaanidde okumanya singa okusaba kwaffe kulabika ng’okutaddibwamu?\n20. Lwaki tusaanidde okukozesa obulungi enkizo ey’ekitalo gye tulina ey’okusaba?


Kyadaaki Dr. Kiiza Besigye kooti emulagidde asasule obukadde 3 mu kifo ky’obukadde 30 – CBS FM\nKyadaaki Dr. Kiiza Besigye kooti emulagidde asasule obukadde 3 mu kifo ky’obukadde 30\nDr.Kiiza Besigye (ayambadde akakofiira aka bbululu) nga yakatuuka mu kooti\nEyali president wa FDC Dr.Kiiza Besigye alagiddwa okusasula akakalu ka kooti ka bukadde 3 okuva ku bukadde 30,obwali busoose okumulagira okusasula.\nOmulamuzi wa kkooti enkulu Michael Elubu agambye nti omulamuzi Siena Owomugisha, okusaba Besigye obukadde 30 ku musango gw’okukuma omuliro mu bantu, tekyali kya buntubulamu n’akatono, era nti kyeyolekanga gweyali asalidde omusango n’amuwa n’ekibonerezo.\nEnsala y’omulamuzi Elubu esomeddwa omuwandiisi wa kooti Festo Nsenga, agambye nti omusango ogw’engeri eno guwebwako ekibonerezo kyakusibwa emyaka 3 eri omuntu gwegubeera gusse mu vvi, oba okuwa engassi etasukka shs 1,440,000/=.\nOmulamuzi Elubu agambye nti olw’okuba Besigye yakwatibwa ne banne abalala basatu, era bbo nebateebwa ku kakalu ka shs akakadde kamu ate abamu tebaasasula wadde ennusu nebayimbulwa ku kakalu, nti omulamuzi abeera yakozesa obukambwe obusukkiridde ku Besigye okumulagira okusasula akakalu ak’obukadde 30.\nBesigye bweyalagirwa okusasula ensimbi ezo, yagaana n’asindikibwa ku alimanda e Luzira gyamaze ennaku 13.\nMunnamateeka we Erias Lukwago yaddukira mu kooti enkulu ng’ayagala ekendeeze ku nsimbi ezaali ziragiddwa omuntu we okusasula, nti tezaali zabwenkanya.\nBesigye avunaanibwa okukuma omuliro mu bantu, olw’ebbeeyi y’ebintu eyekanamye mu ggwanga.\nOludda oluwaabi lugamba nti nga 24th may,2022 Besigye yasinziira ku Arua Park ku kyalo ekiyitibwa Munno mu kibuga Kampala, n’atandika okukunga abantu mu mbeera eyali egenderera okubakumamu omuliro, ekyali kiyinza okuviirako obutabanguko mu kibuga n’okwonoona ebintu.\nAbamweyimirira okuli eyali omubaka wa Bukooli county era eyakulirako oludda oluvuganya government mu parliament Wafula Ogutu n’omumyuka wa ssaabawandiisi wa FDC Harold Kaija bbo baalagirwa okusasula akakalu ka bukadde bwa shs 70m ezitali za buliwo, era zzo tezisaliddwako.\nBesigye alagiddwa okudda mu kooti nga 16 June,2022 okumusomera omusango ogumuvunaanibwa.


Bukedde Online - Cranimer Kalinda aziikibwa lwa kusatu\nOmwana atemyetemye kitaawe kujula kumutta...\n‘Mukomye engombo ya Gavumenti etuyambe’\nAdded 7th August 2017\nCRANIMER Kalinda 83, omuwandiisi w’ebitabo nnakinku era munnabyabufuzi omukukuutivu yafudde mu kiro ekyakeesezza Ssande.\nOmugenzi Cranimer Kalinda\nKalinda yafiiridde mu ddwaaliro e Nakasero.\nOkusinziira ku muwalaawe Dr. Fiona Kalinda agamba; Taata amaze ebbanga lya myaka etaano ng’atawaanyizibwa obulwadde bw’omutima, era tubadde tumujjanjabira mu malwaliro ag’enjawulo okuli; Kadic ne Nakasero.\nKalinda nabamu ku baana be\nOkuva maama omugenzi Nightangle Kitoogo Kalinda bweyafa mu 2013, embeera yaayongera okumukaluubirira olw’ekiwubaalo, era mbadde ntera okumutwala ewange e Kira n’embeerako naye, naddala ng’afunyemu obukosefu.\nMutabani wa Kalinda omukulu\nNga tannafa, abadde yalumbibwa endwadde ya Alusa ebadde emumazeeko emyezi ebiri, n’obulwdade bwa puleesa obwamukutte ku ssaawa esembayo, era naamuddusizza mu ddwaaliro e Nakasero ku makya g’olw’omukaaga ng’embeera etabuse, bw’abadde bukya ku ssaawa mwenda ez’ekiro ekyakeesezza ssande, Taata nassa omukka gwe ogw’enkomerero.\nKalinda n'omu ku batabani we\nLeero ku mmande ssaawa mukaaga ez’emisana, omulambo gwa Kalinda gutuusiddwa mu makaage mu zooni ya Sserwadde e Kabowa okuva mu ddwaaliro e Nakasero, wakati mu maziga n’okwazirana okuva mu bamulekwa n’abeng’anda ze.\nWategekeddwawo okusabira omwoyo gw'omugenzi mu makaage leero ssaawa 11, enkya ku Lwokubiri asabirwe mu kkanisa ya St. Stephen’s C.O.U E Kabowa, aziikibwe ku lw'okusatu ku bijja bya ba Jjajjaabe e Mulule Ssemuto mu disitulikiti y'e Luwero.\nAmaka ga Kalinda agasangibwa e Kabowa\nKalinda yawandiika ebitabo eby’enjawulo okuli; Kirimuttu, Bazibumbira, Risinga against all Odds, yakyusa Animal Farm mu Luganda (Amaka ga ba Wansolo), n'ebiralala.\nWafiiridde ng'alese ekitabo kye ekipya ky'abadde agenda okujjula ku nkomerero y'omwezi guno ekiyitibwa "Emmambya Akawungeezi".\nAbamu ku baana ba Kalinda\nYasomesaako ku Mengo P/S ne Kings College Budo, yakolako mu kitongole ekitegeka eby’ensoma ekya National Curriculum Developement Center, yaliko kansala ku lukiiko lwa KCC e Makindye mu gye 90, yaliko ssentebe wa munisipaali y'e Makindye, yaliko RDC wa Kampala, wafiiridde nga muwabuzi wa pulezidenti mu kitundu kya Lubaga South.\nAbakungubazi nga bakuba eriiso evvannyuma ku mulambo gwa Kalinda\nKalinda ne mukyalawe Nightangel bombi kati abagenzi bwe baali bakyali balamu\nKalinda: Baakaleeta abaana 28\nEmyaka 32 tugijaguza naye Luweero ‘Mecca’ wa NRM akyalimu obulumira\nAbaami b'amasaza babanguddwa ku kawuka ka siriimu


Abasuubuzi bayiye emmaali ku kkubo mu Kampala n'ebibuga ebirala okulembeka ku ssente wabula ekitongole ekivunaanyizibwa ku mutindo kirabudde ku biyiseeko ennaku ne kw'obirabira\nLayisi agula buwanana! Kino kitegeeza nti, oyinza okulowooza nti okekkereza ng’ogula ebya layisi wabula n’omaliriza ng’okisasulidde buwanana nga wejjanjabisa oba mu nsaasaanya.\nEkikuubo kijjudde buli kintu kye weetaaga mu bulamu\nMu kaseera k’ennaku enkulu naddala Ssekukkulu, buli muntu abeera mu keetalo okwegulira ku by’essava n’ebyokwambala si kulwa ng'abeera omusiiwuufu ku mazaalibwa ga Yesu n'okwekulisa okumalako omwaka. Wano abasuubuzi nabo babeera mu keetalo okwetikkulako ebyamaguzi byabwe ebibadibiridde naddala nga babiyiwa ku nguuso mu Kampala n’ebibuga ebirala mu Uganda.\nWabula waliwo amaloboozi ag’enjawulo agava mu nsonda ez’enjawulo nga galaga ng’ebyamaguzi bino ebiyiibwa ku nguudo ne bitundibwa layisi bwe bibeera eby’omutindo ogwa wansi so nga n’ebirala bibeera biyiseeko ennaku.\nAbaguzi tulina okussaayo omutima.\nMuhammed Mulwanyi, akulira ekitongole ekirwanirira eddembe lya bakasitoma abagula ebyamaguzi mu Uganda, ekya Uganda Consumers Protection Association, agamba nti, wadde nga gavumenti n’ebitongole ebikwasisa amateeka bye birina obuvunaanyizibwa bw’okukuuma omutindo, obuvunaanyizibwa obusinga buli ku ffe ababigula.\n1. Genderera w’ogula: Ssinga ogula ekintu awantu awakyamu, emikisa mingi okubeera ng’oguze ekintu ekikyamu. Noolwekyo olina okwegendereza w’ogula nga ssinga ofuna obuzibu osobola okuddayo ne bakukyusiza ne bakuwaamu ekirala.\n2. Funa lisiiti: Lisiiti ekuweebwa ng’oliko ekyamaguzi ky’oguze y’endagaano wakati wo aguze n’akuguzizza nti, ssinga kibeerako ekizibu kyonna, obeera osobola okuddayo ew’omuntu oyo n’ofuna okuyambibwa era bwe bukakafu nti omuntu oyo ky’akuguza naye akyekakasa.\nBano batunda ngoye za basajja\nObuvunaanyizibwa businga ku muguzi\nGodwin Bonge Muhwezi, omwogezi w’ekitongole ekivunaanyizibwa ku mutindo gw’ebyamaguzi mu ggwanga ekya Uganda National Bureau of Standards (UNBS), agamba nti abaguzi balina okumanya nti obuvunaanyizibwa obusinga mu kukuuma omutindo gw’ebyamaguzi bye baagala okugula buli mu mikono gyabwe nga bagula ekyo kye bamaze okukakasa nti ddala kye kisinga.\n“Ng’ekitongole tufuba okulaba nga tulondoola n’okukwata bonna abeenyigira mu kutunda ebyamaguzi ebitatuukanye na mutindo wabula tetusobola kubeera buli wamu era tusaba abantu abagula n’okukozesa ebyamaguzi bino okutubagulizaako tusobole okukola ku bantu abo”, Bonge bw’agamba.\nAlabula abaguzi bulijjo obutatunuulira kusalirwa ku miwendo kyokka, wabula balowooze ku mutindo n’obulungi bw’ekyamaguzi kye bagula kuba wadde ekitongole weekiri naye ggwe okozesa ekyamaguzi ekyo era obulabe bwonna obukivaamu bukosa ggwe butereevu.\nEbyamaguzi ebisinga okuyiibwa ku nguudo\nBonge agamba nti, mu kiseera kino buli kyamaguzi kiyiibwa ku luguudo kuba abantu babeera balina ssente nga baagala kugula wadde nga waliwo ebisinga okubeera eby’obulabe buli muntu by’alina okwegendereza.\n1. Ebyokulya: Bino bya bulabe kuba bikosa butereevu obulamu bw’omuntu abiridde nga bisobola n’okuvaako okufa. Nookwekyo nga tonnabigula kubigabira bantu bo, beera mwegendereza okakase nti bya mutindo mutuufu.\nMuno mubeeramu bisikwiiti, emigaati, sooda, amakolooni, butto, obunzaali n’ebirala nga bino emirundi egisinga bisalibwa bbeeyi era abamu babissa ku mmotoka ne batambula nga babiyimba.\n2. Ebyamasannyalaze: Ebyamasannyalaze nabyo bimu ku bintu mu Uganda ebisinga obutayita ku mutindo ogussibwawo ekitongole okukakasa nti, abantu bagula ekisinga. Nookwekyo wandibadde ogula ebyamasannyalaze mu dduuka erimanyiddwa kuba ssinga ogula by’oteekakasa bisibola okuvaako ennyumba yo okukwata omuliro n’esaanawo oba n’abantu okusirikkiramu.\nWeewale okugula ku batembeeyi n’abatundira ku mbalaza kuba bano tolina ngeri gy’ogenda kuddamu kubafuna ssinga ofuna ekizibu n’ekyamaguzi kyonna ky’oguzeewo.\nOmukungu wa UNBS nga yeekebeggya ebyamaguzi mu dduuka okulaba nga biri ku mutindo\nAbasuubuzi babeera baagala kweggyako sitooka enkadde\nSamuel Muyomba, omwogezi w’ekibiina ekigatta abasuuubuzi mu Kikuubo awagambibwa okuva ebyamaguzi ebisinga obungi agamba nti, ekituufu abasuubuzi babeera ne sitooko oluusi ebeera egenda okuggwaako ng’ebuzaako emyezi mitono ne basalawo okukyeggyako mu kiseera kino.\nMu ngeri y’emu eri abatunda ebyokwambala, batunda misono ate nga gino gitera okutambulira ku myaka ng’omwaka ssinga guggwaako ng’okyalina emisono emikadde, kitegeeza tewali agenda kugula nga kye bava basalawo okuyiwa engatto, empale, amasaati, emisipi n’ebirala ate ne babisala bbeeyi bisobole okugenda waakiri aggyemu ze yassaamu.\nOno agamba nti, ebyamaguzi ebiyiibwa ku nguudo tebiva mu Kikuubo wokka kuba waliwo n’abasuubuzi ababeera babitutte naddala mu supamaketi ne bitatambula ne babizza basobole okuggyamu ze bassaamu nga babisuubula.\nBonge owa UNBS agamba nti, ebyamaguzi bino biva mu bifo eby’enjawulo omuli amaterekero amanene (warehouses) agasangibwa mu bifo ebitali bimu nga Ntinda, Industrial area n’awalala.\nEno abasuubuzi batwalayo ebyamaguzi byabwe ne bituuka okuyitako nga tebutwaliddwa.\nEbyamaguzi biyisibwa unbs\nJohn Kalanzi, omusuubuzi ku Mukwano Arcade mu Kampala agamba nti, tewali kyamaguzi kituuka mu maduuka ga basuubuzi nga UNBS tesoose kukikkiriza kuyingira ggwanga kuba babeerawo ku nsalo we biyita okusooka okubyetegereza.\n“Lwakuba abantu baakikwata nti, buli kiyiibwa ku luguudo kibeera kikyamu!\nNaye ebyamaguzi bino bibeera bituufu ng’abasuubuzi baagala kwetaasa mu kaseera ako ate abaguzi abamu batya ebizimbe n’amaduuka ng’okusanga ekyamaguzi ku kkubo kimwanguyira okukigula okusinga mu dduuka”, Kalanzi bw’agamba.\nAbasuubuzi mu katale mu Kampala\n1. Okukyuusa ennaku: Okusinziira ku Bonge, abasuubizi abamu bakyusa ennaku ezirambika ebyamaguzi bino nti biweddeko. “Tuzze tukola ebikwekweto era tugenda kwongera okukwata abantu bonna abeenyigira mu muze guno kuba tufuna okutemezebwako bambega baffe”, bw’agamba.\n2. Okubifuula ebikadde: Kino kisinga kukolebwa ku ngatto kuba abaguzi abasinga baakoowa engatto empya nga bagamba nti, tezibeera za mutindo nga bettanira nkadde.\nWano abasuubuzi bakwata engatto empya ne baziyiwamu obuwunga n’okuzikuuta soole zirabike ng’enkadde.\n3. Okukyusa ensiba: Waliwo abamu abagula ebissibwamu ebyamaguzi bino ebipya olwo ne baddamu okubisiba bupya ne birabika ng’ebipya so nga bikadde era bivundu.\n4. Okubisala ebbeeyi ekisusse: Osanga ebintu ebibadde biseerebwa nga bitundibwa ku bbeeyi etekkirizika esika abaguzi naawe n’ogula, ogenda okukikozesa mu nnaku ntono nga kyonoonese.\nBonge akubiriza abantu bonna okubeera obulindaala n’okutemya ku kitongole kya UNBS nga baliko kye beekengedde oba omusuubuzi gwe balaba ng’abaguza ebyamaguzi ebitali ku mitindo ku nnamba eteri ya kusasulira 0800133133.


Bukedde Online - Munnayuganda ayawuliddwa ku budiikoni bw'Eklesia\nMunnayuganda ayawuliddwa ku budiikoni bw'Eklesia\nEyakukusibwa n'atwalibwa ku kyeyo e Dubai afiiriddeyo: Omulambo gulemeddeyo nnyina ne gamwesiba!\nOmukolo ogw'okumwawula gwabaddewo nga August 25, 2019 mu Klesia y'omutukuvu Fotios mu kibuga Thessaloniki nga gwakolebwa Bp. Anthimos ow'ekibuga Thessaloniki ne Bp. Stephanos owa Kabala, Filipon ne Thasos nga bano bamwebaza olw'okwewaayo okumaliriza emisomo n'okwagala Katonda.\nYasabiddwa okwagala Katonda kubanga y'ensibuko, okwekwata abatukuvu ba Klesia okusingira ddala nnyina Katonda Maria era n'okukola n'amaanyi okunyinyitiza obuminsani mu Uganda ng'asaasaanya enjiri y'Obusodokisi.\nOno yasooka kusoma busomesa bw'okubala ne Physics ku yunivasite e Ndejje wano mu Uganda kw'agasse ddiguli eyookubiri mu by'eddiini ekintu kye yagambye nti, kigenda kumuyamba mu buweereza bwe.\nOmukolo guno gwetabwako ne Viika w'Eklesia y'Abasodokisi mu Uganda, Rev. Fr. Paul Mutaasa ng'ono yategeeza nga kino bwe kyongedde amaanyi mu mirimu gya Klesia mu Uganda era n'amusaba okubeera ekyokulabirako.\nObudikoni ly'eddaala erisooka mu bwawule bw'Eklesia nga liddirirwa Obufaaza ng'erisembayo mu kwawulibwa lya Bisopu olwo ebitiibwa ebirala ebiddako bubeera buvunaanyizibwa obukolebwa oyo abeera abuweereddwa.\nRev. Fr. Paul Mutaasa\nFarouk Miya ayingidde enkambi ya Cranes ttiimu n'eggumira\nEkitongole ekiramuzi kigenda kukozesa yintaneeti\nBiibino ebicamula sitayiro y'ak'e Mbarara\nMandela yawezezza emyaka 95\nMandela obulwadde bumulumidde emyaka 25


Bukedde Online - Laba engeri gy'oyinza okkozesaamu amazzi ga ozone okulwanyisa obulwadde mu nkoko n'ekifu ku maaso\nAbakadde 200 badduukiriddwa e Iganga\n▶ Omukugu akulaga engeri gy'oyinza okukozesa ekiseera kino n'okyusa...\nLaba engeri gy'oyinza okkozesaamu amazzi ga ozone okulwanyisa obulwadde mu nkoko n'ekifu ku maaso\nBba wa Julie Angume ayogedde ku by'okusazaamu embaga yaabwe\nAmazzi ga Ozone agakolebwa ku Prof Bo-research\nBULI muntu yeetaaga omukka ogw'obulamu okusobola okubaawo ate tekikoma ku muntu yekka wabula n'ebisolo okwo gattako ebirala. Olw'obukulu bw'omukka guno, ky'ova owulira ng'abalwadde abayi bateereddwa ku byuma ebibayamba okubawa omukka ogw'okussa (Oxgyen) ne basobola okuwona era oluusi nabyo bitendewalirwa abamu ne bafa.\nEnsi ng'enaasuumusibwa okugenda mu luse lw'ezo zikirimaanyi, ekimu ku bye batunuulira y'empewo gye bassa kw'ogatta ebyenfuna n'ebirala. Ekyokulabirako ekyangu, ensi ezaakula tezikkiriza kuyingiza mmotoka nkadde olw'okutya okuvaamu omukka omubi ne Uganda kyegezaako okukola bwe yalinnyisa omwaka gwa mmotoka ezirina okuyingira newankubadde nga wakyaliwo mmotoka nnyingi ezivaamu omukka guno.\nKino bakikola nga baagala okutereeza empewo bannansi bye bassa. Naye wano, olw'emmotoka enkadde, okutema emiti n'ebirala bivuddeko omutindo gw'omukka ogw'obulamu okukendeera.\nKATI TUKOLE KI?\nMu bbanga waliwo olububi lwa ‘Oxgyen' olwekubisizzaamu emirundi esatu ne lukola akabubi ka ‘Ozone' nga kano katangira amaanyi g'omusana okutuuka ku nsi. Olw'emize emibi gye njogeddeko waggulu ng'okutema emiti, akabubi ako kakendedde.\nEra akabubi kano kakulu eri ebirime byaffe kubanga ebire bwe bikwata enkuba n'etonnya ejja n'omukka ogwa ‘Ozone' ne guwa ebirime amaanyi ne bikula mangu okusinga ebyo ebifukirirwa.\nKy'ova owulira aboogera nti, enkuba erimu ‘nitrogen'. Bwe nakwatagana n'abakugu e Switzerland, nabasaba okunkolera ekyuma ekikola amazzi ga ‘Ozone' ekintu kye baakola era ekyuma nakifuna. W'osomera bino, ng'amazzi ago tugakolera mu kimu ku bibira wano era nga bw'oba onookola amazzi gano okeera ku makya ne kisobola okukenenula empewo ne kikolamu amazzi okuva mu maanyi g'ensi.\nEMIGASO GY'AMAZZI GA OZONE\n1 Malungi eri abantu abatalina maanyi, kuba empewo y'obu- Amazzi ga Ozone agakolebwa ku Prof Bo-research Emboozi z'omukenkufu Julius Nyanzi owa Prof bioresearch lamu eri mu mazzi gano eyamba abantu okuddamu amaanyi kubanga omukka guno gwe gwokya emmere mu butoffaali omuntu n'asobola okufuna amaanyi.\n2 Gakola ku bantu abalina asidi omungi mu mubiri okugeza abalina alusa, nga gayamba okwozaamu obutwa mu mubiri. Oteeka akajiiko mu mazzi amayonjo g'onywa ne galeetamu engeri y'olunnyo n'onywa.\n3 Abalina kookolo gabayamba kubanga kookolo yeeyunira omubiri ogutaliimu mukka gwa bulamu, ssinga baganywa gayamba ku butoffaali okumulwanyisa.\n4 Amazzi malungi ku bimera, osobola okuteeka ekijiiko mu liita emu ey'amazzi n'onnyikamu ensigo n'oluvannyuma n'osimba kijja kuyamba ebimera okukula amangu. Era osobola n'okugafuuyira.\n5 Gayamba enkoko okufuna amaanyi ne zirwanyisa endwadde naddala eziva ku bucaafu ku mazzi agatera okuyiikayiika mu biyumba. Osobola okugawa n'ebisolo ebirala byonna. 6 Gayamba okugonza olususu, enviiri n'okuzikuza amangu. N'omuyimbi Michael Jackson yali akozesa amazzi obutakaddiwa n'okuziyiza kookolo olw'okuba yali afumbye olususu.\n7 Alina olususu olukaddiye, binnamakula, embalabe gajja kuzigula olususu odde buto. 8 Osobola okugakozesa okuggyako ‘Makeup' ate gayamba okugonza olususu lw'abaana.\n9 Omukyala osobola okuganaaba mu bitundu byekyama n'ogoba obucaafu kubanga ennaku zino abakazi bambala empale ezibakwata ne batafuna mukka gwa bulamu mu bitundu byabwe bino ekireeta obuwuka okweyagala ne bafuna yinfekisoni, wabula bw'okozesa amazzi gano gayamba okuteekayo omukka ogw'obulamu ne butakulumba. 10 Gaggyako ekifu ku maaso n'abalina ensenke nga wano ogatonnyeza ku maaso.\nEra osobola okugawa omwana ayonka n'atafuna bulwadde olumu obuva ku bucaafu bw'amabeere ga nnyina.\n11 Osobola okuganaaba ne gatta obuwuka, ekitegeeza osobola okugateeka mu kaabuyonjo n'ebifo ebirala eby'olukale.\n12 Gayamba ku balwadde ba puleesa olw'okwoza obutwa mu mubiri omusaayi ne guba nga tegukwata. 13 Gongera abaserikale mu mubiri n'oba nga tolwalalwala, kiyamba ne ku bantu okugeza abalina akawuka ka siriimu.\n14 Abatunda ebibala nammwe musobola okugatonnyeza ku bibala. 15 Gakkakkanya obwongo olw'omukka ogw'obulamu omuntu n'asobola okufuna otulo. Julius Nyanzi owa Prof Bioresearch asangibwa ku Equatorial Mall edduuka nnamba 152 mu Kampala. Mufune ku 0702061652 / 0779519652.\nNjoya okwegatta buli kiseera\nAnoonya mwana we gwebaamuggyako nga bamutwala e Nalufeenya\nPulezidenti asasulidde Kasule owa Afrigo ez'obujjanjabi\nEmirambo 300 egyâ€™abattiddwa Gaddafi\nEngeri abayeekera gye basseemu Khamis Gaddafi\nPoliisi enoonya abanyaze Ab...\nOKUTYA kujjudde mu maka e Kyambogo awaali obunyazi gye baagezaako okutuga munnansi wa China ne banyaga ssente ...\n▶ Omukugu akulaga engeri g...\n▶ Omukugu akulaga engeri gy'oyinza okukozesa ekiseera kino ekya Covid n'okyusa obulamu.\n▶ Akeezimbira: Yiga okukol...\n▶ Akeezimbira: Mu kanyomero kano aka weekolere yiga okukola ensawo mu mpapula oyoole ensimbi. Guno omulimu oyinza...\nOmulabirizi wa Central Busoga akungu...


Bukedde Online - Owa ISO atwaliddwa mu kkomera lwa kugabira abatakkirizibwa sitiika\nOwa ISO atwaliddwa mu kkomera lwa kugabira abatakkirizibwa sitiika\nAbakuhhaanya omusaayi beeraliikirivu olw'abagugaba okukendeera\n'Abatabuka emitwe baakweyongera olwa Corona'\nOwa ISO Ariong (ku ddyo) eyavunaaniddwa n’Abayindi.\nOMUSERIKALE w'ekitongole ekikessi (ISO) abadde avunaanyizibwa ku by'okugaba sitiika z'emmotoka z'obwannannyini ezikkirizibwa okutambula mu kiseera kino ekya kalantiini asindikiddwa mu kkomera lwa kuziwa bantu batakkirizibwa.\nStephen Osikol Ariong yaweerezebwa mu minisitule y'ebyentambula okuva mu ISO olw'obukugu bwe (Events and Protocol Officer) okuyambako abakungu mu ministule eno okusunsula abantu abakola emirimu egitalekeka abalina okufuna sitiika kyokka yadda mu kuziwa bagwiira abakola omulimu gw'okutunda emmotoka.\nAriong yavunaaniddwa ku kkooti ya Buganda Road n'Abapakistan basatu okuli Ali Sabiri akulira wooteeri ya Alibaba esangibwa e Ntinda, Ali Noshad dayirekita wa kkampuni etunda emmotoka eya Jambo Auto Motors ne Imram Usama Behlum owa kkampuni ya JP Africa Jambo bonna ne bakkiriza emisango.\nBano sitiika ze babadde batambulirako zibadde ziraga nti bali mu bizinensi yaakukola na kutambuza mmere ogumu ku mirimu egitalekeka, Pulezidenti Museveni gye yakkiriza okusigala nga gikola kyokka abaserikale bwe baabayimirizza nga April 14 omwaka guno okukebera ebiboogerako ne bizinensi ze bakola nga biraga nti bali mu bya kutunda mmotoka.\nAriong olwamubuuzizza oba nga omusango yaguzza, yakkirizza nti kituufu era n'agamba omulamuzi Dorothy Bagyenyi nti Sabiri yamutuukirira ng'alina ebiwandiiko byonna ebiraga nti ali mu bizinensi ya kutambuza mmere kwe kumuwa sitiika naye yali tamanyi nti alina ekigendererwa ekirala.\nSabiri olwafuna sitiika yaziwaako baganda be abali mu bizinensi y'okutunda emmotoka nga bano be baakwasizza abalala. Bano baakwatibwa gye buvuddeko tiimu ya Lt. Col. Edith Nakalema erwanyisa obuli bw'enguzi. Bonna baasindikidwa mu kkomera e Kitalya okutuusa nga May 8, 2020 lwe banaakomezebwawo mu kkooti okuweebwa ekibonerezo.\nAte omulamuzi Bagyenyi yasindise Omuyindi Sen Abhinav akulira kkampuni ya Surgimed Uganda LTD, mu kkomera lwa kusangibwa ne sitiika emukkiriza okuvuga emmotoka y'obwannannyini kyokka ng'omulimu gw'akola tegugwa mwegyo egitalekeka Yasindikiddwa ku limanda okutuusa nga May 8, oluvannyuma lw'okwegaana omusango\nBukedde TV yeeyongedde amaanyi ye nnamba 1\nKCCA FC ekulembedde eza Phillip Omondi\nOmutendesi Mike Mutebi agoba likodi\nProline ekwakkudde akabonero ku Vipers


Abafera abantu okubatwala ku kyeyo bakwate...\nOkwogera bino, Bp. Matovu yabadde ku ssomero lya Good Times Infant School Kawaala ng’ateekako abaana emikono n’okusabira aba P7 Mukama abasobozese okukola obulungi ebibuuzo byabwe ebisembedde. Yasabye abayizi obuteerabira babayambye kutuuka ku mutendera gwe baliko. “Okutuuka wano we mutuuse wabaddewo okusoomoozebwa kungi naye temuleka kwebaza abo ababayambyeko.\nMbasabira buwanguzi mu bibuuzo bye mugenda okukola mubiyitire waggulu,” Bp. Matovu bwe yategeezezza. Yakutidde abayizi okuba n’obumu mu buli kye bakola ate nga bafaayo okwebuuza n’okuzuula ebipya kibayambe okuba abamanyi.\nOmutandisi w’essomero lino, Ronald Mpagi yategeezezza nti omulimu gwabwe bagukoze nga kati balinze bayizi kubalaga kye basomye mu myaka 7 era babasuubiramu ebirungi bingi.


Bukedde Online - Omusajja gwe nneefunira katono anzitire mu nju\nOmusajja gwe nneefunira katono anzitire mu nju\nOmwana by'aganyulwa mu kuzannya ne muzadde we\nOmukazi lw'atulugunya bba mu kisenge\nAdded 27th July 2020\nNZE Brenda Nakazibwe 18, mbeera Kyaka mu disitulikiti y’e ye Kyegegwa. Ku Lwokuna oluwedde, omwami wange yakomyewo awaka ng’omusujja gumuluma n’agaana okulya ekintu kyonna era ne yeebaka.\nNakazibwe n’omwana. Omukono ku kkono gwe gwakoseddwa ennyo.\nWabula mukwano gwange omuwala bwe yazze okumulaba n'okutusaasira, nansaba ng'ende naye atuwe ku muceere gwe yafumbye ndabe oba anaalyako era ne tugenda.\nOlwagumpadde, nagumuleetedde kyokka nagwo n'agugaana era we yatandikidde okuyomba. Obudde bwe bwazibye ne ndowooza nti osanga yabadde abivuddeko kyokka ku ssaawa 6:00 ogw'ekiro, baze kwe kuzuukuka nga sitegedde n'aggulawo oluggi n'aleeta ettoffaali n'alinkuba ku mutwe.\nNasoose kulowooza nti osanga ababbi be baabadde batuyingiridde era kwe kukuba enduulu kyokka nagenze okwetegereza nga baze akutte ejjambiya agenda kuntema mutwe ne nkuba enduulu baliraanwa be bantaasizza ne baggulawo oluggi ne bamukwata. Wadde yabadde ankwasizza ebitundu ebimu ku mutwe. Bakira akola bino byonna nga bwannangira okubeera omwenzi.\nOmusajja ono oluvannyuma baamukutte ne bamuggalira ku poliisi y'e Kyegegwa ate nze abatuuze ne bantwala mu ddwaaliro gye banzigye oluvannyuma ne bandeeta e Mulago nga embeera mbi.\nTubadde twakamala naye emyaka ebiri nga tulina omwana omu. Omusajja ono okunkwana, nnali mbeera ne taata wange omuto e Kyazanga ate nga ye akola gwa kusiika chapati era awo we twalabaganira nga ntera okugendayo okumugulako n'okunyumya naye. Omusajja ono tatuwa buyambi wadde okulabirira omwana era buli kimu nze nkitetenkanya.\nKati nasannyaladde omukono n'okugulu era ntambulira mu kagaali naye simanyi na wengenda kutandikira. Nsaba abazirakisa okunziruukirira nga ndi ku ssimu, 0783842675.\nKirumira ne Omala babongedde amayinja mu Poliisi\nObuwumbi 252 za misaala gy'ababaka\nBajeti ya 2017/18 ewadde amaka ga Pulezidenti obukadde 551 buli lunaku\nAmagye gakutte b'ofiisa ba Poliisi abalala ku by'okutta Kaweesi


Abakozesa oluguudo lwe Kasensero mu Kyotera bakaaba, Emmotoka zimalamu wiiki 2 - Watchdog Uganda\nOmubaka Robinah Sentonga nga alambuzibwa abatuuze abakozesa oluguudo lwe Kasensero embeera gye lulimu\nABATUUZE abakozesa oluguudo olugenda ku mwalo gwe Kasensero mu Disitulikiti ye Kyotera ge bakaaba ge bakomba oluvanyuma lwo luguudo lwabwe okwononeka kye bagamba nti kizizza ebyenkulakulana byabwe emabega.\nBano bagamba nti ebbanga lyonna Gavumenti ezze ebasuubiza nga bwegenda okulukolako era nga ne kitongole kya UNRA kimaze ebbanga ddene nga abakikulira balambula saako n’okupima, naye nga tebalaba kigenda mu maaso.\nBategezezza omubaka waabwe mu Palimenti Robinah Ssentongo abadde agenzeeyo okululambula, nti bali mu mbeera mbi asaana asale amagezi abeeko kyakola okulaba nga Gavumenti elubakokera.\nMu kiseetra kino lwonna luserera nga emmotoka ezitwala ebyamaguzi ku mwalo ezisinga zasiranira okwo olw’okwononeka nga ziserera abasuubuzi ne bafiirwa emaali yabwe.\nAbatuuze nga bagezaako okuyamba emmotoka ezitwala ebyamaguzi okuva mu buserezi\nAbatuuze batezezza nti obumotoka obutono tebukyasobola kusaabala bisooto ebingi ebilulimu ate nga ne Boda Boda kati zifuuse za buseere olwe kkubo okuserera okukamala.\nCharles Sebuguzi omutuuze we Kagamba agamba nti gye buvuddeko abaana be abaali bagenda okumukyalirako mu nnaku enkulu bawalirizibwa okusula ku kkubo emmotoka mwe baali bwe yaserera nga tebalina buyambi wadde.\nOmubaka Robina Ssentongo bwabadde ayanukula abategezezza nga bwagenda okutuukirira ekitongole kya UNRA amangu ddala kiveeyo okutaasa embeera oluguudo luno gye lulimu.\nDogs to be deployed at Bobi Wine Lira meeting to 'sniff whoever does not smell well'


Bukedde Online - Ebyewuunyisa mu kalulu ka Kampala\nErias Lukwago ng’amenyeka omuziki oluvannyuma lw’okuwangula obwa Loodi Mmeeya ekisanja ekyokusatu.\nOKULONDA kwa Loodi Mmeeya ne bakkansala mu Kampala kubaddemu ebyewuunyisa, abalonzi bwe baalonze FDC Erias Lukwago) ku kifo ky'Omuloodi kyokka bwe baatuuse ku bakkansala b'agenda okukola nabo, ne bajjuzaayo ba NUP.\nOlukiiko lwa KCCA olupya lugenda kutuulako bakkansala 51 okuva ku 35 ababaddeyo. Kino kiddiridde akakiiko k'ebyokulonda okwongera ku muwendo gwabwe. Ebyabadde byakava mu kubala obulula, biraga nti NUP yayisizzaamu bakkansala 30.\nLukwago (FDC) yawangudde n'obululu 194,593 n'addirirwa Nabillah Naggayi (NUP) n'obululu 60,082, Daniel Kazibwe ‘Ragga Dee' owa NRM yakutte kyakusatu n'obululu 23,000, Joseph Mayanja ‘Chameleone' yakutte kyakuna n'obululu 12,212, Charles Senkubuge owa DP yakutte kyakutaano n'obululu 2,355 olwo abalala ne bagoberera.\nEbbinu ly'obuwanguzi bwa Lukwago lyatandikiddewo ku Lwokusatu abawagizi bwe beeyiye mu maka ge e Wakaliga ne balya n'okulya nga beekulisa. Kyokka wadde aba NUP ekya Lood Mmeeya kyabalemye, baasobodde okusuuza FDC ne NRM ebifo ebisinga obungi nga kati NUP ky'ekibiina ekigenda okutambulirako ebyobufuzi bya KCCA mu kisanja ekya 2021- 2026.\nKu mutendera gwa bakkansala, abalonzi baakutte lweyo ne bagoba ababadde bavuganya ku kkaadi z'ebibiina ebirala. Mu Kampala Central, ebifo byonna ebya bakkansala byawanguddwa NUP. Moses Kataabu okuva mu Kisenyi, Francies Mbaziira okuva e Kamwokya n'omukyala Mavies Nakitende aba NUP be baayiseemu.\nKAWEMPE: Ekitundu kya Kawempe North kyasalibwamu ne kissibwamu bakkansala abakyala babiri n'abaami basatu. Mushin Kakande (NUP) yawangudde omuluka gwa Kawempe I. Ate Nusifah Nakato (NUP) yawangudde Rashidah Naluwooza.\nAbalala abaawangudde kuliko Saulo Kulya (NUP) owa Kawempe North II, Hawa Nansubuga yawangudde eky'omukyala mu Kawempe North II, Boniface Bukenya (NUP) yawangudde mu Kawempe III.\nMayiga atenderezza eyajaguzza emyaka 98\nGye nakoma okwagala omuwala gye yakoma okunkaabya\nEyannemesa okusoma anneefuulidde


Bukedde Online - Abeebijambiya basudde ekibaluwa e Mutundwe ne basaba nnyinimu obukadde 100\nAbeebijambiya basudde ekibaluwa e Mutundwe ne basaba nnyinimu obukadde 100\nOmuliro gusanyizzaawo ebintu byabayizi e...\nABATEMU abeeyise abeebijambiya basudde ebibaluwa mu maka ga Vincent Kyambadde e Mutundwe mu Munisipaali y’e Lubaga nga bamulaalika okutta mukyala we n’omwana singa tabawa obukadde 100, basobole okugabana ku bugagga bwe.\nNagaddya ng’asitudde omwana we mu maka we baasudde ekibaluwa.\nEkibaluwa kyabadde kisoma nti, “Mwami Kyambadde tukulamusiza nnyo ssebo, tukutegeeza nti, naffe tulina okugabaana ku bugagga bwo, ebbaluwa eno tugikuwandiikidde ne tukuwa ennaku ssatu zokka okuva ku Lwokutaano nga May 25, 2018 okutuuka nga May 28, 2018 okuba ng’otuwadde ssente. Singa kigaana tugenda kutema mukyala wo n’omwana tubasse mu kiveera. Ensonga zino zitwale nga nkulu era tobuulira poliisi, amagye wadde bannamawulire nga bw’obabuulira naawe tujja kutema tukusse mu kiveera kye kimu ne famire yo. Kuno si kulabula wabula tukutegeeza nga bagagga bano”.\nDocus Nagaddya mukyala wa Kyambadde ekibaluwa yakiwadde poliisi y’e Katwe n’agamba nti bba ye yasoose okulaba ekibaluwa kino nga yaakazuukuka ku makya nga baakitadde mu munyolo oguyingira mu nnyumba.\nNagaddya yagambye nti, mweraliikirivu nti bayinza okubatta kubanga akimanyi nti waliwo omuntu abali okumpi eyategeera nga, bba bwe yafuna omulimu mu kkampuni emu mu South Sudan ne babasasula ssente kyokka zonna ne ziggwaawo kyokka nga bano balowooza nti bakyazirina.\nEkibaliwa kye baasudde\nN’agamba nti embeera gye balimu ebeeraliikiriza wadde babagaanyi okutegeeza poliisi baasazeewo okubabuulira ne baggulawo omusango ku fayiro nnamba SD/76/28/05/2018 nga poliisi enoonya abaawandiise ekibaluwa kino.\nAbatuuze bwe baawulidde nti waliwo ekibaluwa ekyasuuliddwa mu maka ga munnaabwe ne basattira nga bagamba nti babadde babiwulira mu kitundu ky’e Masaka nga n’abantu battibwa nga kati bibasemberedde.\nBaasabye poliisi okukola okunoonyereza kwayo okuzuula abaabisudde n’okubavunaana omuze guleme kweyongera mu kitundu kino.


Bukedde Online - Abasuubuzi bafiiriddwa bya bukadde mu muliro okwokezza akatale ka Owino\nAdded 1st August 2011\nABAAGALA ETTAKA LYâ€™AKATALE KA PAAKA YAADI\nAbasuubuzi bagamba nti ebbanga lyonna bazze bakoonagana nâ€™abagagga abazze bagezaako okukolagana ne KCC nâ€™abakungu ba Gavumenti okutwalaÂ ettaka lino.\nSsentebe wa Kizito Zooni mu Paaka yaadi, Patrick Kyeyune eggulo yakunze ab\nSsentebe wa Kizito Zooni mu Paaka yaadi, Patrick Kyeyune eggulo yakunze abasuubuziÂ okusula mu katale kano nâ€™abalabula nti bwe bataakikole, we banaakomerawo enkya bayinza okusangawo ebibaati kuba abaakookezza ekifo bakyagala.\nABAAGULA OMWALA GWâ€™E NAKIVUBO\nAbasuubuzi bagamba nti mu April wâ€™omwaka guno, olukiiko lwa KCC olwali lukulirwa eyali Meeya Nasser Sebaggala lwasalawo okutunda omwala gwâ€™e Nakivubo eri abagagga baguzimbeko akeedi. Wabula abasuubuzi bagamba nti abagagga tebasobola kuzimbako ngâ€™akatale kaabwe kakyaliwo.\nOmusuubuzi Abdul Majidu agamba nti abagagga abalala abaatwala ezimu ku poloti ezaasalibwa mu kisaawe kyâ€™e Nakivubo abaagala okuzimbawo paaka ya bbaasi, nabo baleese obuzibu nga baagala abasuubuzi baveewo mangu bakole ebyabwe.\nKyokka Hamza Kalema ssentebe wâ€™abasuubuzi ba Park Yard yaweze nti abaggaga ne bwe bakola ki abasuubuzi tebajja kuvaawo.\nABAAGALA OKUGULA EKISAAWE KYâ€™E NAKIVUBO\nAbasuubuzi era balumiriza nti waliwo abagagga abalala abaagala okugula ekisaawe kya Nakivubo bazimbewo ebizimbe olwo ebadde Park Yard bagikozesenga paakingi.\nMu February 2009 amawulire gaafuluma nti kkampuni ya bbaasi eya Allied Owners Bus Association, baali bafunye ekitundu ku kisaawe kyâ€™e Nakivubo okussaamu paaka kyokka baabalemesa okusenda ekitundu ekigambibwa nti baali bakiguze.\nEKKOBAANE MU BAKUUMI\nOmusuubuzi Ali Ssewankambo yeebuuza ekigendererwa kyâ€™abakulira akatale ka Park Yard, okubagobanga ku ssaawa emu eyâ€™akawungeezi nâ€™amasannyalaze ne bagaggyako nti obukuumi obwâ€™amaanyi butandike.\nKwe kwebuuza nti olwo ate abaabookeredde baavudde wa?\nAlowooza nti abakuumi bâ€™akatale kano bandibuuziddwa nnyo ku ngeri akatale kano gye kaayidde ngâ€™ate bulijjo babaddenga babagamba nga bwe bakakuuma.\nAyongerako nti Poliisi erina akayumba ku katale kano kennyini kyokka nayo teyasobodde kutaasa mbeera eno.\nOBUKADDE 1000 GAVUMENTIÂ ZE YABAWA\nKansala Salim Uhuru alowooza nti ngâ€™oggyeeko ekyâ€™okutemaatema poloti mu kitundu kino ekiyinza okuba nga kye kivaako enkaayana yaazo abamu ne basalawo okwokya emmaali ya bannaabwe, waliwo enkaayana zâ€™engabana ya ssente obukadde 1,000 ezaaweebwayo Gavumenti ngâ€™akatale kano kayidde mu 2009.\nAgamba nti abasuubuzi bwe baakaayana, abakulembeze baazibagyamu ne bakolawo SACCO ezigaba kyokka nga nayo, abasuubuzi bakaayana nti ezigabira bantu baabwe.\nWabula omwogezi wa Poliisi, Judith Nabakooba yagambye nti bataddewo akakiiko akenjawulo, akakulirwa Mw. Paul Kato kanoonyereze ekyavuddeko omuliro okwokya akatale ka Park Yard.\nYavumiridde abaakoze effujjo ne boonoona empiira zâ€™ebimotoka ebifuuwa amazzi okuzikiza omuliro nâ€™okukuba mmotoka UP2350 eyavudde e Jinja okujja okudduukirira.\nYagambye nti baafunye lipooti yâ€™omuliro ku 8:21 ezâ€™ekiro ne batuuka ku 8:24.\nZari azadde muwala n'asaaliza Ssemwanga\nDiamond ayanjudde Zari mu bawagizi\nDoreen kati y''aze mu kya Zari?


Bukedde Online - Okweraga amapenzi lwe kwesittaza abalala\nOkweraga amapenzi lwe kwesittaza abalala\nTega bw’oti akamasu okwase omuwala gwe weegomba...\nOMUKWANO bwe gubeera gwakatandika naddala mu bavubuka, bakola ebintu bingi ate ebivaako okusammuliza abalala.\nBano baasangiddwamu kifo ekisanyukirwa e Kavumba nga beeraga amapenzi.\nOMUKWANO bwe gubeera gwakatandika naddala mu bavubuka, bakola ebintu bingi ate ebivaako okusammuliza abalala. Mubaamu oluusi ebyesittaza naddala nga babikoledde mu lujjudde ekireetala ababalabye okuboogerako.\n1 Okwenywegera mu bantu: Abavubuka abamu bwe bagwa mu mukwano naddala nga gwakatandika bamanyi okwenywegera mu bantu nga baagala okweraga amapenzi. Kino bwe kikolebwa mu lujjude ababalaba batandika okwesooza n’okubageya nga baboogerako ng’abakalaba. Kino kikola bubi naddala nga waliwo abaana.\n2 Okwerera mu bantu: Abavubuka abamu bwe babeera mu mukwano nga gwakatandika bamanyi okwerera nga tebafuddeyo ku balala ababalaba. Okwerera kutera okuwerekerwa okwemoola, okwekwatirira olwo ababalaba ne babalumba okwekoza ng’abaakalaba.\n3 Okweweweetera mu bantu: Waliwo abaagalana abeeraga omukwano mu lujjudde ne bayita we bandikomye naddala nga baakeefuna. Ate waliwo n’abawala bamanyi okukola ebintu nga balumya bannaabwe nga bayita mu kuweweeta abalenzi baabwe mu ngeri esoomooza. Kino kitera okunyiiza abalala ababalaba.\n4 Okwogera mu ngeri y’okusinda. Abavubuka abamu okulaga bannaabwe nti babafa bitole, batera okwogera mu ngeri y’okusinda ng’abali mu buliri. Kino kitera kukolebwa bawala okulaga abalenzi baabwe nti balina omukwano mungi gye bali.\n5 Okwekwatirira mu bitundu byekyama. Abavubuka abamu ensangi zino tebakyalina nsonyi nga bakola bibanyumira. Mulimu abatakwatibwa nsonyi kwekwatirira mu bitundu ebyekyama bwe baba mu lujjudde ate olwo mmwe ababalaba ne mufa ekitiibwa.\n6 Okweriisa mu lujjudde. Wadde ng’ekikolwa ky’okweriisa kiringa ekya bulijo abaagalana abasinga tebamanya budde na kifo we balina okweragira omukwano mu ngeri y’okweriisa. Okugeza abamu bamanyi okugula ebyokulya mu takisi ne batandika okweriisa nga ne basaabaze bannaabwe babatunuulidde ekiddirira kubasunga.\n7 Okwambala enkunamyo mu bantu b’obuvunaanyizibwa. Abawala abasinga tebafa nnyo ku nnyambala yaabwe naddala nga bagenda mu bantu b’obuvunaanyizibwa okugeza; waliwo abawala lwe bambala busikaati obumpi ne bagenda ku mikolo oba obubaga olwo ne beegiriisa n’abaagalwa baabwe ate ne kitalabika bulungi eri abalala.\n8 Amannya ge mukozesa mu bantu. Waliwo abaagalana abassa akajanja mu laavu olwo ne beeyita amannya agawulikika obulala mu bantu abaliwo. Waliwo abatijja nga beeyita Swiiti bbebi, kawoomera n’ebirala.\n9 Okwekwata mu kiwato. Abaagalana abamu ng’omukwano gukyabasaza mu kabu batera okutambula nga beekutte mu kiwato ekitera okubeera eky’ensonyi naddala nga waliwo abaana oba abantu abakulu. Abawala abamu bakikola kulumya balala.\nEBIRAGA OMUKWANO NE BITEESITTAZA BALALA\n1 Osobola okumuwa ‘haga’. Abaagalana nga muli mu bantu osobola okuwa munno akafuba ng’oliko ky’omusiima okukukolera oba nga wakamulaba. Kino tekirina nnyo bwe kyesittaza babalaba kuba kyabulijo ne bw’abeera mugandawo asobola okukuwa ‘haga’ era tekirina we kinyiiriza babalaba.\n2 Osobola okumukwata ku mukono ne mutambula. Abagalana nga muli mu bantu osobola okukwata munno ku mukono ne mutambula. Kiba kirabika ng’ekya bulijjo era wano ababalaba bayinza obutakifaako kuba tekyesittaza.\n3 Osobola okukwatirako omwami wo ku kkooti ye. Omukyala nga muli n’omwami mutambula naddala mu budde bw’ebbugumu omwami wo mukwatireko ekkooti ye mutambule.\nEkikolwa kino kiraga omukwano n’okufaayo kwolina eri omwagalwa wo era n’ababalaba tewali we kibeesittaliza. Florence Nakato omukugu mu nsonga z’amaka agamba nti tekyandibadde kibi okulaga munno omukwano nga bw’osobola kuba buli muntu kimukakatako okukikola naye n’ekifo we mweragidde omukwano nakyo kikulu.\nOmukwano gwokweraga gusobola obuteesittaza bantu ssinga mubeera mu bifo nga nabyo bibeeramu abantu abekikula ng’ekyammwe okugeza nga ku bbiiki oba ennyanja, mu kirabu ne ku biz\nOMUKWANO bwe gubeera\ngwakatandika naddala mu bavubuka,\nbakola ebintu bingi ate\nebivaako okusammuliza abalala.\nMubaamu oluusi ebyesittaza\nnaddala nga babikoledde mu\nlujjudde ekireetala ababalabye\n1 Okwenywegera mu bantu:\nAbavubuka abamu bwe bagwa\nmu mukwano naddala nga\ngwakatandika bamanyi okwenywegera\nmu bantu nga baagala\nokweraga amapenzi. Kino bwe\nkikolebwa mu lujjude ababalaba\nn’okubageya nga baboogerako\nng’abakalaba. Kino kikola bubi\nnaddala nga waliwo abaana.\n2 Okwerera mu bantu:\nAbavubuka abamu bwe babeera\nmu mukwano nga gwakatandika\nbamanyi okwerera nga tebafuddeyo\nku balala ababalaba.\nOkwerera kutera okuwerekerwa\nolwo ababalaba ne babalumba\n3 Okweweweetera mu bantu:\nWaliwo abaagalana abeeraga\nomukwano mu lujjudde ne\nbayita we bandikomye naddala\nnga baakeefuna. Ate waliwo\nn’abawala bamanyi okukola\nebintu nga balumya bannaabwe nga bayita mu kuweweeta abalenzi\nmungi gye bali.\n5 Okwekwatirira mu bitundu\nbyekyama. Abavubuka abamu\nensangi zino tebakyalina nsonyi\nnga bakola bibanyumira. Mulimu\nabatakwatibwa nsonyi kwekwatirira\nmu bitundu ebyekyama bwe\nbaba mu lujjudde ate olwo mmwe\nababalaba ne mufa ekitiibwa.\n6 Okweriisa mu lujjudde.\nWadde ng’ekikolwa ky’okweriisa\nkiringa ekya bulijo abaagalana\nabasinga tebamanya budde\nna kifo we balina okweragira\nomukwano mu ngeri y’okweriisa.\nOkugeza abamu bamanyi\nokugula ebyokulya mu takisi\nne batandika okweriisa nga ne\nbasaabaze bannaabwe babatunuulidde\n7 Okwambala enkunamyo\nmu bantu b’obuvunaanyizibwa.\nAbawala abasinga tebafa nnyo\nku nnyambala yaabwe naddala\nnga bagenda mu bantu\nwaliwo abawala lwe bambala\nbusikaati obumpi ne bagenda ku\nmikolo oba obubaga olwo ne beegiriisa\nn’abaagalwa baabwe ate\nne kitalabika bulungi eri abalala.\n8 Amannya ge mukozesa\nmu bantu. Waliwo abaagalana\nabassa akajanja mu laavu olwo\nne beeyita amannya agawulikika\nobulala mu bantu abaliwo.\nWaliwo abatijja nga beeyita Swiiti\nbbebi, kawoomera n’ebirala.\n9 Okwekwata mu kiwato.\nng’omukwano gukyabasaza mu\nkabu batera okutambula nga beekutte\nmu kiwato ekitera okubeera\neky’ensonyi naddala nga waliwo\nabaana oba abantu abakulu.\nAbawala abamu bakikola kulumya\nNE BITEESITTAZA BALALA\n1 Osobola okumuwa ‘haga’.\nAbaagalana nga muli mu bantu\nosobola okuwa munno akafuba\nng’oliko ky’omusiima okukukolera\noba nga wakamulaba.\nKino tekirina nnyo bwe kyesittaza\nbabalaba kuba kyabulijo ne\nbw’abeera mugandawo asobola\nokukuwa ‘haga’ era tekirina we\n2 Osobola okumukwata\nku mukono ne mutambula.\nAbagalana nga muli mu bantu\nosobola okukwata munno ku\nmukono ne mutambula. Kiba\nkirabika ng’ekya bulijjo era wano\nababalaba bayinza obutakifaako\n3 Osobola okukwatirako omwami\nwo ku kkooti ye. Omukyala\nnga muli n’omwami mutambula\nnaddala mu budde bw’ebbugumu\nomwami wo mukwatireko ekkooti\nye mutambule. Ekikolwa kino\nkiraga omukwano n’okufaayo\nkwolina eri omwagalwa wo era\nn’ababalaba tewali we kibeesittaliza.\nFlorence Nakato omukugu\nmu nsonga z’amaka agamba\nnti tekyandibadde kibi okulaga\nmunno omukwano nga\nbw’osobola kuba buli muntu\nkimukakatako okukikola naye\nn’ekifo we mweragidde omukwano\nnakyo kikulu. Omukwano\ngwokweraga gusobola obuteesittaza\nbantu ssinga mubeera mu\nbifo nga nabyo bibeeramu abantu\nabekikula ng’ekyammwe okugeza\nnga ku bbiiki oba ennyanja, mu\nkirabu ne ku biz


Bukedde Online - Omukazi attottodde olukwe olwatta omukozi wa Case Hospital\nKitatta yawasa muwala wa Mubajje n'asensera...\nOMUKAZI gwe baakutte nga kiteeberezebwa nti yali mu lukwe lw’okutta omubazi w’ebitabo mu Case Hospital bamwogezza engeri olukwe gye lwalukibwa.\nNannyondo. Ku ddyo ye mugenzi Ekalungor\nResty Nanyondo kyokka olumu nga yeeyita Nalunga akolera mu bbaala emu e Mutungo mu Kampala yasoose kukkiriza nti yali amanyi Francis Ekalungar eyali akola ku ddwaaliro lya Case wabula n’awambibwa nga January 2, 2018 n’attibwa n’omulambo ne bagwokera okumpi ne Kajjansi.\nResty ng’abeera Kabuuma – Busaabala yattottodde byonna ebyaliwo nga Ekalungar asimbula emmotoka ye ku ddwaaliro okugenda ku Bbanka n’engeri gye baamugoberera okutuusa lwe baamukwata.\nBwe baamukwata baamuggya mu mmotoka ye Premio UAW 899U ne bamussa mu mmotoka endala Super Custom UAU 506A eteeberezebwa okuba nga mwe baamuttira ne batambulizaamu omulambo okugutuusa e Kajjansi gye baagukumirako omuliro.\nEmmotoka eno Super Custom kigambibwa nti ya Bodaboda 2010 ate emmotoka ya Ekalungar nayo oluvannyuma baagikwatidde e Kabowa mu Kampala ng’eri mu kikomera era nga bagikyusizza ennamba ne bagissaako UAT 764L wabula ate amataala gaayo baabadde tebannagakyusa nga gakyaliko ennamba enkadde UAW 899U.\nOMUKAZI ATTOTTOLEDDE BAMBEGA EBYALIWO\nOmwogezi wa poliisi mu Kampala n’emiriraano Luke Owoyesigire yagambye nti Resty yabuulidde bambega nga bwe yatukirirwa Muzamiru Mawa ng’ono ye ddereeva wa Dr. Kato Ssebbaale n’amutegeza nga bw’ayagala okubaako omuntu gw’ayagala okulondoola era n’ayingiza omukazi ono ddiiru y’okulondoola Ekalungar.\nYattottodde nti, Mawa yali atera okugenda ku bbaala e Mutungo era we yamusanga okumuyingiza mu ddiiru.\nResty bwe yabuuza Mawa ekimutabula ne Ekalungar nti n’amutegeeza ng’omusajja oyo bwe yali ayagala okumulemesa omulimu. Nti Mawa yategeeza Resty nga Ekalungar bwe yali amutaddeko eky’okubba eddagala ly’eddwaaliro era n’amusaba amuyambe amulondoole.\nWabula Resty nti teyasooka kumanya nti ebigendererwa byalimu okutta.\nKu lunaku lwe bawamba Ekalungar, Resty yagenda ku ddwaaliro lya Case era kkamera ziraga ng’atuuka ku ddwaaliro era y’omu ku kkamera be ziraga nga beetayirira emmotoka ya Ekalungar eyali esimbye mu luggya lw’eddwaaliro.\nMu kujja ku ddwaaliro, yali awuliziganya ne Mawa ku ssimu.\nOMUSAJJA BAAMUTTIRA MULUNGU - MUNYONYO\nResty yattottodde nti oluvannyuma lw’okuwamba Ekalungar nga tannatuuka ku bbanka gye yali atwala ssente, Mawa ne banne okuli Huzairu Kiwalabye (muganda wa Abdallah Kitatta), Deo Yiga n’abalala bana abakyanoonyezebwa, baamutwala e Mulungu –Munyonyo gye baamuttira oluvannyuma omulambo ne bagutwala e Kajjansi ne bagukumako omuliro.\nEmmotoka ya Ekalungar baali bamaze okugikwasa bannansi ba Congo ababiri Kikandi Muhindo ne David Bizimani abaagitwala mu kikomera e Kabowa era we baabakwatidde baabadde mu ntegeka ezigitwala mu D.R Congo bagitundire eyo.\nOwoyesigire yagambye nti bambega baakizudde nti abantu 8 be beenyigira obutereevu mu kutemula Ekalungar kyokka mu kiseera kino baakakwatako abantu 4 nga omu ku bbo ye nnannyini maka we bamuttira e Mulungu – Salaama.\nYiino mmotoka mwe battira omukozi wa Case Hospital


Bukedde Online - FDC egaanyi ebyavudde mu kulonda\n2 bakubiddwa amasasi mu kulonda\nPATRICK OBOI AMURIAT eyakwatidde FDC bendera ku bwapulezidenti mu kulonda okwakaggwa agambye nti takkiriziganya na byalangiriddwa akakiiko k'ebyokulonda ebyalaze nti Yoweri Tibuhaburwa Museveni, ye yawangudde ekifo kino.\nAmuriat (wakati) ne Biriggwa ku kkono ku malaalo g'omugenzi Kaweesa.\nAmuriat yalambuludde ensonga kwe yasinzidde okuwakanya ebyavudde mu kulonda.Yagambye nti ekisookera ddala, yakwatibwa ebitongole by'ebyokwerinda emirundi egiwera 13, ne bamulemesa okunoonya akalulu mu bitundu by'eggwanga eby'enjawulo nga kwe bagasse n'okumukuba ttiyaggaasi buli w'alaga.\nYagambye nti okugulirira abalonzi nakwo kweyolekedde nnyo mu kalulu kano ssaako okutiisatiisa abalonzi nga Gavumenti yeeyambisa abaserikale ba Poliisi n'amagye. "Ewaffe e Teso ne mu bitundu bya Lango ne Acholi, baatiisizzatiisizza abantu baffe nti ssinga tebalonda NRM, bajja kubayimbulira Abakaramoja babbe ebisolo byabwe byonna era mu kutya okungi abamu ne babalonda," Amuriat bwe yagambye.\nYalumirizza nti ekibba bululu nakyo kyabadde kya maanyi mu bitundu by'eggwanga eby'enjawulo. Amuriat era yagambye nti okuggyibwako kwa yintaneeti nakyo kyakoze kinene okulemesa bannansi okuwuliziganya n'okutambuza obubaka bw'ebyokulonda ate nga n'ebyuma by'akakiiko k'ebyokulonda (Biometric machines) nabyo byecanze mu bifo ebisinga.\nFDC yagambye nti wadde nga balina obujulizi obumala okulumiriza akakiiko k'ebyokulonda ne Pulezidenti Museveni, baasazeewo obutagenda mu kkooti kubanga kijja kuba kizibu okufunayo obwenkanya olw'ensonga nti bagezesezza kkooti zino emirundi egiwera naye nga tebafunayo bwenkanya.\nAmuiat, yasekeredde abaali bagamba nti FDC yaggwaamu n'abajjukiza nti kumpi mu buli kitundu kya Uganda, baafunyeemu omubaka wa palamenti era nga wonna awamu bali 32, wadde nga baali basuubira omuwendo okulinnya ku babaka 70.\n'Nfunye obujulizi obumala okutwala mu kkooti'


Bukedde Online - Abatembeyi balabuddwa ku ky'okukweka ababbi\nAbatembeyi balabuddwa ku ky'okukweka ababbi\nPOLIISI mu Kampala erabudde abatembeeyi abakolera ku mwala gw’e Nakivubo okukomya okusirikira n’okubudamya abamenyi b’amateeka abatigomya abantu.\nOmuduumizi wa poliisi ya CPS, Ronald Wotwali bwe yabadde asisinkanye abatembeeyi abakolera ku mwala guno yagambye nti poliisi yakizudde nti abamenyi b’amateeka ababba abantu babeerimbikamu wabula ne balemwa okuvaayo okubeegobako. “Ababba abantu babeera wano we mukolera nga beerimbise mu butembeeyi kyokka temufuddeeyo kutegeeza poliisi ebakwate era ebikwekweto bye bijja okubamalawo,” Wotwali bwe yategeezezza.\nYagambye nti okunoonyereza poliisi kw’ekoze yakizudde nti ababbi beefuula abatembeeyi n’ekigenderwa eky’okulondoola ab’okubba ate abamu ku batembeeyi ne bayamba mu kutereka ebibbe nga kino kirina okukomezebwa.\nYategeezezza nti poliisi kigizibuwalira okwawula omubbi ku mutembeeyi naddala ng’ekoze ebikwekweto nabalabula nti okwewala kino beegobeko ababeerimbikamu.\nOmukwanaganya wa poliisi n’omuntu waabulijjo ku CPS, Emmanuel Ssempijja yagambye nti omwala gw’e Nakivubo kye kimu ku bifo poliisi by’erina ku lukalala lwayo eby’obulabe kuba ababbi n’abamenyi b’amateeka gye beekukuma.\nYagambye nti ekizibu ekiriwo kwe kubeera nti waliwo abavaayo ne bawolereza abakwatiddwa nga mu bano mwe muli n’ababbi nga kati tebagenda kumala gayimbula bakwatiddwa okusobola okutereeza embeera.


Bukedde Online - Abakakasa Baminisita beeweredde Sebaggala\nBukedde azzeemu okufulumya PLE\nNsibambi ategese omukolo gwâ€™okwebaza\nAbamu ku baalondeddwa be beeweredde okuwa akaseera akazibu yâ€™eyali Meeya wa Kampala, Nasser Sebaggala eyaweereddwa obwaminisita etalina mirimu gya nkalakkalira.\nAbabaka abatuula ku kakiiko kano abataayagadde mannya gaabwe kwatulwa baagambye nti balindiridde okulaba ebiwandiikoÂ Sebaggala byâ\nAbabaka abatuula ku kakiiko kano abataayagadde mannya gaabwe kwatulwa baagambye nti balindiridde okulaba ebiwandiikoÂ Sebaggala byâ€™agenda okutwala mu Palamenti ngâ€™abamu balumiriza nti ngâ€™oggyeeko empapula, Ssebaggala yasingisibwako nâ€™emisango egyekuusa ku bubbi nâ€™olwekyo tasaana kubeera Minisita.\nKyokka Â Ssebaggala yategeezezza nti talina kubuusabuusa kwonna, ajja kuyitawo kubanga okubeera Meeya wa Kampala, ebiwandiiko bye byalina okusooka okukakasibwa.\nâ€œOkumanya Â ndi mwetegefu, sirina kye ngâ€™enda kuwandiika, nga Â ngâ€™enda mu kakiiko, omutwe gwange Â gwokka gugenda kunneeyimirira, Â kubanga buli kintu kyonna kiri omwo omuli nâ€™obuyigirize bwange.â€\nYagasseeko nti akitegeddeko nti buli Minisita akakiko kagenda kumuwa eddakiika ttaano nâ€™olwekyo ne yeebuuza nti ababaka abo abamwerera banaggyawa obudde okubuuzaÂ kino na kiri.\nâ€œAkakiiko nja kukayitako, ekyo ssikirinaamu buzibu kubanga nâ€™abakatuulako tumanyiganye bulungi, kubangaÂ be bantu be mbadde nkola naboÂ naddala mu kampeyini era bammanyi nti nnina obusobozi ne vizoniâ€, Sebaggala bwe yagambye\nYagambye nti enkizo gyâ€™alina, abantu abasinga ku kakiiko ba NRM era naye (Ssebagala) wa NRM nti ate bataano bokka abâ€™oludda oluvuganyaÂ alinako abantu babiri, be yeesiga nti tebajja kumwekiikamu kubanga baamukubidde dda nâ€™amasimu agamuyozaayoza.\nKuÂ byâ€™okusibwako mu kkomera, Sebaggala yagambye nti, â€œabo ababakaÂ si balamuzi ebyâ€™okusibwa kwange tebibakwatako kubanga byaggwa dda, kansuubire nti ssentebe wâ€™akakiiko ajja kuwabula ababaka singa banaaba bava ku mulamwa okuyingirira ebitabakwatako.â€\nKu mivuyo gyâ€™omu KCC, Ssebaggala yagambye nti si yâ€™abadde akulira ebyâ€™ensimbi mu KCC, ye abadde wa byabufuzi nâ€™olwekyo ebyensimbi za KCC balina kubibuuza Town Clerk so ssi ye.\nNgâ€™oggyeeko Sebaggala, abantu abalala abasuubirwa okusanga obuzibu mulimu ababadde baminisita abagambibwa nt amannya gaabwe gaanokolwayo mu lipoota yâ€™omubazi wâ€™ebitabo bya Gavumenti nti baakwata bubi ssente za CHOGM nga mu bano kuliko Sam Kutesa, neÂ Dr. Khiddu Makubuya.\nAbalala kulikoÂ abalina emisango mu kkooti egikwata mu byâ€™okulonda nâ€™obuyigirize.\nPulezidenti Museveni yalonze baminisita abapya 75, okuli abajjuvuÂ 29 nâ€™ababeezi 46 mu nkyukakyuka ze yalangiridde ku Lwokutaano nga May 27. Â\nBaminisita abapya Â tebayinza kuyingira ofiisi okuggyako nga basoose okukakasibwa Palamenti nga Konsitityusoni bwâ€™eragira mu katundu 113.\nÂ Abaalondeddwa Â bonna omuli nâ€™ababadde baminisita bateekwa Â okuddamu okuyita mu kakunguta ka Palamenti nga kano ke kakiiko akâ€™ababaka 20Â abalina obuyinza obulemesa omuntu okulya obwaminisita kasita wa Pulezidenti obujulizi obulimu eggumba ku muntu oyo nti Â tasaanidde.\nAkakiiko kano akakakasa baminisita kayitiddwa okutandika okutuula enkya ku Lwokubiri ku kizimbe kya Palamenti. Â Sipiika wa Palamenti yâ€™akulira akakiiko kano akatuulako nâ€™omumyuka wa Sipiika, akulira oludda oluvuganya nâ€™ababaka 20.\nNRM yâ€™esinga ababaka abangi ku kakiiko kano nga bali 15; Â Kasamba Mathias, Rose Najjemba, Nakabale Patrick, Safia Nalule, Milton Muwuma, Saleh Kamba, Christine Aporu, Peter Aleper, Hood katuramu, Fred Omach, Rebecca Otengo, Elly Tumwiine, Victoria Rusoke, Kasiriivu Atwooki, ne Paula Turyahikayo.\nNandala Mafabi akulira oludda oluvuganya yâ€™akiikirira FDC, Betty Amongi wa UPC, Ssebuliba Mutumba wa DP,Â nâ€™abatalina kibiina Â bakiikirirwa Mathias Mpuuga neÂ Rosemary Nyakikongoro.\nWabula bammemba bana Â aba NRM okuli Kamba, Omach, Aporu ne Otengo nga be bamu ku baminista abapya, ebifo byabwe aba NRM baatudde eggulo okubujjuza.\nOmwogezi wa Palamenti, Muky. Hellen Kawesa yategeezezza eggulo nti Palamenti ekoze Pulogulaamu eneegobererwa mu kwekenneenya baminisita bonna 75. Yagambye bateese buli muntu okumumalako eddaakika ezitasukka 15 basobole okukola ku bantu Â waakiri Â bataano buliÂ ssaawa emu.\nOkwegatta ku TASO kye kyanziza engulu\nAbabaka bakuyegedde mu lumbe\nAbalabudde ku siriimu\nMusajja wa bin Laden omulala attiddwa\nKomando wa Pakistan avuddeyo asikire Bin Laden\nEzimu ku nnumba za bin Laden


Eddagala lya 'herbal' linannyamba okumpony...\nNDI musajja mukulu era ne mukyala wange tumaze emyaka kumpi 45 nga tuli bafumbo. Naye kati mukyala wange ayagala kunoba.\nNDI musajja mukulu era ne mukyala wange tumaze emyaka kumpi 45 nga tuli bafumbo. Naye kati mukyala wange ayagala kunoba era ng'okusinga abaana be baagala anobe. Tannambuulira naye mbiwulira era ne paasipoota yafuna. Nnina muwala wange ali Bulaaya kati baagala kumutwala alabirire abazzukulu. Naye muwala wange omu yangamba nti maama simukkiriza kugenda kubanga ayinza obutadda. Nkole ntya? omukyala yeeremye.\nAbaana ennaku zino naddala nga bakuze basobola okulemesa amaka. Ate abakyala abamu abaana bwe bakula batandika okuwuliriza bamaama baabwe era basobola n'okusalawo okukola ekintu ng'okumunobya.\nOmukyala ono mukulu era yeetaaga okubuulirirwa kwa bakyala banne abakulu nga bagumidde mu bufumbo. Ekirala weewuunya ekimutwala ku myaka gy'alina okulera abazzukulu. Sigaanyi kiyambako muwala wammwe naye ate amaka aba agalekedde ani? Bw'aba agenda kukyalako tekirina mutawaana naye okubeerayo naddala ku myaka gino nze ndaba waliwo obuzibu.\nNsuubira olina abakyala abakulu abasobola okwogera n'omukyala ono. Era ekkanisa, oba omuzigiti nabyo bisobola okuyamba ku nsonga eno kubanga abakulu b'eddiini baagala abafumbo kubeera wamu naddala nga mukaddiye. Naye era tekigaana kuwuliriza ky'agamba ku nsonga eno.\nNaye okutuuka okufuna paasipoota nga takubuulidde kyaliko agenda kudduka buddusi. Olina okutandikirawo nga tannabuuka, ate bw'alisawo okikola era olina okutandika okulowooza ku ngeri gy'ogenda okubeerawo nga tolina mukyala. Ani anaakulabirira kubanga kyemmanyi okuze. Abaana banaakuteerako omukozi?\nBUKEDDE W'OLWOMUKAAGA YAFULUMYE DDA. YANGUWA OMWEKWATE\nMukomye okwambala obubi - Luwalira\nVictoria Uni. ne Vipers balwanira uganda cup


Omubuulizi bamututte mu kkooti lwa kukuba muntu n'amulumya\nOMUBUULIZI w'ekkanisa ya St. James Mengo Kisenyi Godfrey Makhonje asimbiddwa mu maaso g’omulamuzi Juliet Harty Hatanga, owa kkooti ento ku LDC e Makerere n'asomerwa omusango gw’okukuba n’okulumya omuntu.\nKigambibwa nti nga 5, June, 2017 Makhonje yakuba Meddy Wamundu (35), n'amutuusako obuvune obwamaanyi ku mutwe.\nWabula omubulizi bw'asimbidwa mu kaguli omusango agwegaanye. Ng'ayita mu bannamateeka bw’obulabirizi bw'e Namirembe abakulembedwamu Fredrick.J. Mpanga asabye okweyimirirwa ku kakalu ka kkooti omulamuzi ky'akkirizza.\nAbamweyimiride kubaddeko Rev. George William Kyeyune, omusumba w'e Katwe II mu Busaabadinkoni bw'e Mengo, Rev. Stephen Mpozza akulira akakiiko k'ebyettaka mu bulabirizi bw'e Namirembe ne Rev. Moses Kayimba ow'e Namasuba -Kikajjo.\nOmulamuzi abasabye obukadde 3 mu mpeke n’obukadde 5 buli omu ezitali za mu buliw.\nWabula ono bwayimbuddwa atukidde awaka atukidde mu mizira nayimba ezitendereza omutonzi okuva mu bakulisitayo.\nMakhonje yegaanye ebimwogerwako n'agamba nti abaamusibisizza bagaalwa kutwala ttaka lya kkanisa.\nYeebazizza bakama be ab'e Namirembe, famire ye n’Abakrisitaayo olw’okumubeererawo mu kaseera mbeera enzibu.\nOmuwolereza wa Gavumenti Florence Birungi ategeezezza kkooti nti omusango gukyanoonyerezebwako era bw'atyo n'asaba omulamuzi agwongezeeyo.\nOmusango guddamu nga 17, August 2017.


Bukedde Online - Omukugu alaze ebisinga okutabula bannayuganda emitwe;65,000 bayingira Butabika Buli mwaka\nAlimbye abawala okubatwala ku kyeyo n'abas...\nAbalwadde nga bali mu Ddwaliro e Butabika\nSSEMAKA eyatandikira omwenge ku yunivasite y’omu ku be twasanze e Butabika ng’ajjanjabwa oluvannyuma lw’okutabuka omutwe nga kiva ku mwenge n’enjaga. Kyamutwalidde emyezi esatu ng’ali Butabika bamujjanjaba okuddamu okutegeera ebigenda mu maaso.\nOmusajja ono (amannya galekeddwa) yaleetebwa mukaziwe oluvannyuma lw’okutandika okweyisa mu ngeri eragira ddala nti atabuse omutwe. Yagambye nti: Nnasazeewo okuva mu nzigotta we mbadde mbeera, kuba ebifo bya ghetto y’ensibuko y’emize gy’ebiragalalagala.\nMu kiseera kino mpulira bulungi, ntandise okuddamu okulya obulungi era n’omubiri gukumyeewo. Olwaleero nga Uganda ekuza olunaku lw’okulwanyisa ebiralalagala omuli enjaga, omwenge, amafuta aganuusibwa n’ebitamiiza ebirala, abasawo e Butabika beeraliikirivu olw’omuwendo gw’abaleetebwa nga batabuse emitwe olw’ebiragalalagala okweyongera.\nDr. David Basangwa, akulira eddwaliro Butabika agamba nti ku bantu bonna abatabuka emitwe mu Uganda, abantu 20 ku 100 bakifuna lwa kukozesa biragala. Yagambye nti be bekkenneenya, bakizudde nti ebimu ku biragala ebireese obuzibu mulimu; enjaga, amayirungi, shisha, taaba, cocaine, brown sugar, amayirungi, heroin n’omwenge ogususse naddala walagi ow’obuveera.\nYagambye nti ekyeraliikiriza kwe kuba ng’abavubuka abali wakati w’emyaka 17 okutuuka ku 35 be basinga okutabuka emitwe olw’okukozesa enjaga n’omwenge. Bano mulimu buli kika kya bantu omuli abayizi b’amasomero, ababeera mu Ghetto n’abakozi b’omu ofiisi abamu. Buli mwaka eddwaaliro ly’e Butabika lifuna abalwadde b’emitwe abali wakati wa 60,000 ne 65,000. Mu kiseera kino eddwaaliro wadde lyazimbibwa nga lirina okubeeramu abalwadde 550, kyokka abali ku bitanda bali 920.\nAbasawo be bagamba nti balina abasawo batono, ng’omusawo omu akola ku balwadde 100! Ekirala abantu balwawo okutwala abalwadde mu ddwaaliro nga basooka kubatambuza mu basawo ba kinnansi nga baliyita ddogo, nga we bamutuusiza mu ddwaaliro ng’embeera esajjuse. Dr. Basangwa agamba nti abaana abasinga okukozesa ebiragala kiva mu kubeera n’emikwano egitali gya buvunaanyizibwa.\nEkizibu ekirala ky’ekyokubeera ng’ebiragala bino byangu bya kufuna mu Uganda okuviira ddala ku 100/- okweyongerayo; sso nga mu mawanga amalala gye babirwanyisa ennyo bibeera bya buwanana ekikendeeza ku bungi bwabyo.\nAmateeka nago googerwako ng’agabadde amanafu agatakangavvula muntu bulungi, kyokka mu kiseera kino waliwo etteeka eppya eryakoleddwa erifuga ebiragala era lisuubirwa nti lyakuyamba. Mu tteeka eribaddewo, ow’enjaga (anywa oba atunda) asibwa omwaka gumu oba okusasula akakadde kamu era abasingisiddwa abasinga obungi basasula busasuzi 1,000,000/- ne bagenda.\nOBUBONERO KWOLABIRA OMWANA WO NG’AKOZESA EBIRAGALA\nDr. Basangwa agamba nti ekizibu abazadde tebakyabeera na baana baabwe, kyokka singa obeera weetegerezza omwana wo, bw’atandika okubbirira ebiragala atandika okukyusa eneeyisa. Bwaba abadde asoma, eyali akola obulungi, atandika okuddirira era eyali akulembera tekimugaana kusemba.\nEyali yeeyonja, atandika okukyafuwala n’atandika obutasanirira nviiri, awaka awaganyala nga takyakola mirimu yeefuula bbize buli kaseera. l Abeera ayagala nnyo okutambula ne mikwano gye, kyokka gino gibeera tegyeramba nnyo waka nga bakoma mu kkubo ne bamukubira essimu. Awaka atandika okukomawo nga bugenze ate nga bw’akomawo tabeera nnyo na banne, nga yettanira kubeera yekka.\nBw’omutunuulira mu maaso, gabeera gamumyuse nga buli kaseera alinga ayagala okwebaka ate afuba obutakutunula mu mmunye. l Mu banne abeera mukambwe nnyo, nga naawe omuzadde ne bw’omugambako amala gakuddamu.\nENGERI GY’OYAMBA OMWANA ATANDISE OKUKOZESA ENJAGA Dr. Basangwa awa abazadde amagezi okukebera mu bintu omwana byakozesa ng’ensawo, mu bitabo, kebera mu bufo obuziyivu obuli awaka oba mu buliri bwe oyinza okwesanga ng’olina ky’oguddeko.\nBw’omala okuzuula tosooka kunenya mwana mu ngeri y’okumuyombesa. Yogera naye mpola akubuulire ekimutuusiza okukozesa ebintu ebyo nga tokaalaamuse era osobola n’okukozesa abakugu mu kubudaabuda abaana (Bakansala).\nBw’olaba nga kigaanidde ddala, mutwale mu kifo we babudaabudira abantu (Rehabilitation Centre) asobole okuyambibwa. Dr. Basangwa yategeezezza nti omulwadde w’omutwe bwe bamutuusa e Butabika basooka kumukuumira mu kifo we bamukubira eddagala okumukKakkanya. Oluvannyuma baawula mu balwadde okusinziira ku kyamuviiriddeko obuzibu.\nAbakozesa ebiragala n’omwenge baawulwa mu baatabuka olw’ebizibu ebirala era ekifo kyabwe kiyitibwa “Alcohol and Drug Unit.” Abalwadde babakuba eddagala eribanuunamu ebiragala ne bifulumira mu musulo. Kuno bagattako okumubudaabuda n’okumwewaza okuddamu okukozesa ebitamiiza era abasing babiviirako ddala.\nOmusawo Esther Nabwami, akola ku bakozesa ebiragala n’obomwenge e Butabika yategeezezza nti waliwo abantu abajja mu ddwaliro nga beereese bokka oluvannyuma lwokukizuula nti omwenge ne biragala bibafudde ekitagasa era bano banguyirwa okuwona kubanga baba bakyezuulidde bokka nti kye bakola kibakosa.\nOmuyizi Kazibwe 19, (erinnya eddala lirekeddwa) eyasangiddwa e Butabika ng’assuuse yagambye nti kyamutwalidde ebbanga ddene okudda mu mbeera kubanga yatandika okukozesa walagi ng’ali mu P.6 okutuusa lwe yamalirizza S.6 era omwaka guno abadde waakwegatta ku yunivaasite kyokka kiyinza obutasoboka kubanga akyalina okusooka okuwonera ddala. James Kyomukama, akulira ekitongole kya poliisi ekirwanyisa okukozesa ebiragalalagala mu ggwanga yategeezezza nti obuzibu bw’amateeka amanafu agakwata abalima, abasuubula, abasunsula ku biragala kye kibadde kiremesezza okumalawo ekizibu kino.\nYagambye nti enjaga esinga erimwa; Busia, Wakiso, Mpigi, Luweero, Yumbe, Kasese, Kalungu, Kalangala ne Mukono. Yagambye nti etteeka eppya eryayisibwa erya Narcotics and Psychotropics Act 2015 liwa ebibonerezo ebikakali eri omuntu yenna akozesa n’okuy-amba mu kukozesa ebiragala bino.\nOmuntu yenna singa akwatibwa ng’akukusa ebiragala byonna ekibonerezo asibwa obulamu bwe bwonna. Omuntu alima n’okunywa enjaga aweebwa ekibonerezo ekiri wakati w’okusibwa emyaka 5 ne 15. Omusirikale wa poliisi yenna agezaako okukweka omunywi w’enjaga, asobola okusibwa obulamu bwe bwonna.\nKino era kye kiweebwa n’omuntu agezaako okulemesa okukola omuyiggo ku banywi b’enjaga n’ebiragala ebirala. Emboozi endala ezikwata ku biragalagala zirinde ku Bukedde FA MA ne Bukedde TV olwaleero\nEbirala biri wano;\nMuseveni alabudde abafuzi bâ€™ensikirano ku byobufuzi\nEtteeka ku Bwakabaka lyawule mu bakulembeze abâ€™ennono


Bukedde Online - Ensi egudde eddalu!! Okuwamba abantu kufuuka kutya okw'ejjenjeero?\nEnsi egudde eddalu!! Okuwamba abantu kufuuka kutya okw'ejjenjeero?\nKayihura nga tannagobwa yasoose kukola nkyukakyuka 53 mu boofiisa\nOmusamize akkirizza okutta omuntu\nAdded 4th March 2018\nBULIJJO ekimu ku bintu bye tusinga okwenyumirizaamu ku Gavumenti ya NRM kwe kutebenkeza eggwanga n’okukomya ebikolwa bya ddukadduka mwe baabulizangawo abantu ne bataddamu kulabika.\nOmugenzi Susan Magara\nKye ndaba ne bye mpulira nzibuwalirwa okukkiriza oba tukuba livaasi oba tugenda mu maaso.\nGwali mulembe gwa Idd Amin abantu bwe baabuzibwangawo ne bataddamu kulabikako nga n’okutuusa kati famire ya Ben Kiwanuka tebayinza kukusongera ku malaalo ge.\nEbikolwa by’okuwamba abantu ebyefuze eggwanga ensangi zino bikumala okukakasa nti ddala ensi egudde eddalu.\nKumpi buli wiiki wabeerawo omuntu afulumira mu mawulire ng’abuze. Mu mwaka gwa 2017 gwokka, lipooti y’ekitongole kya poliisi ekya Fyling Squad yalaze nti abantu 24 be baaloopebwa ku poliisi nti bawambiddwa nga ku bano omu yasangibwa attiddwa.\nAbantu 15 baasobola okununulwa nga bakyali balamu ate 8 bannannyini bo bakyabanoonya naye tebalabika.\nWadde nga Emilian Kayima, ssekamwa wa poliisi yawadde ensonga ez’enjawulo eziviirako abantu okubuzibwawo okuli; ezeekuusa ku mukwano, ddiiru za bizinensi n’abamu abagenderera okunoonya ssente, ensonga za poliisi ziwulikika ng’entuufu, kyokka ekisinga obukulu kye twagala kwe kulaba ng’ebikolwa bino bifumwa ng’abayeekera ba Joseph Kony abaafufuggazibwa.\nOmwaka oguwedde abakyala abasoba mu 10 be battibwa ne basuulibwa e Nansana nga baasooka kuwambibwa. Okuttibwa kwa Susan Magara kukkaatiriza nti poliisi ekyalemeddwa okutuuka ku kibondo ky’abakyamu bakyabuluzeemu.\nOmuze gw’okuwamba abantu tegukomye ku bantu be tutategeera, kyokka n’ebitongole ebikuumaddembe nabyo byenyigiddemu. Bano balumbira ddala ng’abazigu anti batwala omuntu ne bamubuzaawo nga mpaawo amanyi musango gwe bamulanga.\nNganga Bicheche Bola, omutuuze w’e Buziga eyamaze wiiki nnamba mu buwambe oluvannyuma ne bamuyimbula nga talina musango gwe bamugguddeko bw’akunyumiza ebibye okwata ku mumwa.\nYe abaffe ani ataawulira munnamawulire wa New Vision, Charles Etukuri eyabuzibwawo okumala wiiki nnamba. Byatandika nga bya kusaaga abantu abaalinga mu ngoye eza bulijjo bwe baawambanga abantu ne bababuzaawo emisatu ttuku nga bakutte pisito.\nAbaserikale abali mu yinifoomu bwe baba bawamba, abali mu ngoye eza bulijjo nga bawamba ne be tutamanyi nga bawamba olwo omunaku addukire wa?\nTukitwale nti y’enkola entongole eriwo okuwamba bantu oba waliwo ab’olubatu abaagala okuvunza Gavumenti yaffe gye njagala okukira Abiriga.\nMu kiseera kino bw’obulwa omuntu wo, oyinza n’okuzibuwalirwa okutegeeza ab’obuyinza anti tomanya bayinza okuba be bamulina, kyokka nga beesirikidde be cce.\nAbantu abamu abakwatibwa babeera ba buvunaanyizibwa abasobola n’okuyitibwa ne beeyanjula mu b’obuyinza ne bennyonnyolako ku biba bibavunaanibwa.\nMu kiseera kino nga tuvumirira abaawambye Magara ne bamutemula mu ngeri ey’entiisa, leka nkikinale ng’ambe ku bitongole ebikuumaddembe mwekube mu kifuba mukomye okuwamba abantu.\nAnti ne bajjajjaffe baalugera nti ow’ebbango bw’otamuwemukira teweebikka. Abeenyigidde mu kuwamba bannammwe mukimanye nti ensobi ebbiri temuvaamu kirungi.\nEnsigo gye musize ya bukyayi etaliimu kalungi, ejjudde effuttwa, ejjoogo, n’okulinnyirira eddembe ly’obuntu. Bulijjo eriiso ly’omukulu awaddugala we walaba.\nEyali omuserikale alaze poliisi w'erina okuggya emmundu eyatta Akena\nOweemyaka 48 alindirira bigezo bya PLE, alwana kufuuka mubaka wa Palamenti\nMeeya wâ€™e Ntungamo ne ssentebe bawaddeyo ofiisi\nAbakungu ba Kayunga bagobeddwa mu ofiisi


Ebikolwa bya Kasirye Ggwanga ebirala eby'obusungu...\nEyawambye omuwala n'omwana bombi n'abatta...\nSimon Peter Ouma ne Stephen Wafula bazze mu ofiisi za Bukedde n'ebbaluwa gye baawandiikidde abakulira ekitongole ekiwandiika kkampuni n'ebitongole ekya Uganda Registration Services Bureau (URSB) eraga nti baatandika ekibiina ky’ebyobufuzi ekiyitibwa Uganda Meritocracy Party (UMP) nga kirina ehhombo eya 'People Power'.\nBaagambye nti bakolagana bulungi n'ekisinde kya 'People Power' eky’ebyobufuzi era tebabalinaako buzibu bwonna kyokka tewali mulala akkirizibwa kwekomya hhombo yaabwe era bagenda kuttunka mu kkooti.\nYagambye nti ebisinde byobufuzi bibaddewo bingi nga bitandikibwa okuwakanya ensonga y’ebyobufuzi ebeerawo mu kiseera ekyo naye oluvannyuma bikoma ate tebikosa bibiina byabufuzi kubanga ababitandikawo baba n’ebibiina byabwe mwe bava era baddayo.\nEkisinde kya 'People Power' kyatandikibwawo omubaka Robert Kyagulanyi 'Bobi Wine' n’ekigendererwa ky’okukunga bannansi okukozesa obuyinza baabwe obubaweebwa mu Ssemateeka balwanyise enkola ya Gavumenti gye batawagira.\nOmubaka Robert Kyagulanyi alumbye Gavumenti ku by'e Bududa